text:
Kika ki eky’omuddo ekikola omuddo omukaze ogwa (Hay) omulungi?
Hay gwe muddo omukalu. Omuddo ogusinga okuvaamu hay omulungi guyitibwa Kifuta (Brachiaria mulato). Guno gubeera n’ebikoola bigonvu obulungi ate ente zigwagala nnyo. Naye olina okuliisizaako emmere endala ng'omuddo ogulimu ekiriisa ekizimba omubiri (protein) n'oteekako emmere entabule (Dairy meal), erina ekiriisa ekireeta amaanyi n’amata.
Nyinza ntya okukaza omuddo gwa sayiregi singa mbeera nga sirina kyuma ekigunyiga? 0785633453
Sayiregi gwe omuddo oguterekebwa nga mubisi. Ogutemaatema n’ogugattamu ccacu (maize bran) n’ogutereka mu kinnya ekirimu ekiveera (silo pit) oba osobola okugutereka mu biveera nga bino ebigumu ebikozesebwa okuzimba ennyuma. Bw’oba tolina kyuma osobola okukozesa abantu ne bagutemaatema n’ebiso.
Biddiddwaamu Dr. Jolly Kabirizi.Naawe weereza ekibuuzo kyo.


c: text/html

text:
Bya PADDY BUKENYA
ESSOMERO lya Kibuuka Memorial SS e Mpigi liguddemu ekikangabwa omuyizi wa S.2 bw’agudde n’afa ng’adduka emisinde gy’okwegezaamu.
Paul Habyalimaana, mutabani wa Rev. Emmaneul Kakooza ow’e Mpigi, yagudde mu kisaawe n’afa ng’atuusibwa mu ddwaaliro e Mpigi. Akulira ebyemizannyo, Lecoboam Ssettuba yategeezezza nti ekiseera kye bamaze n’omuyizi ono babadde tebamumanyimu kirwadde kyonna.
Poliisi yatutte omulambo okwekebejjebwa, kyokka Rev. Kakooza yategeezezza nti bino bibaawo, era talina gw’anenya.

robotstxt: allowed

filter: keep


text:
Bya Anthony Ssempereza
SSAABASUMBA w’essaza ekkulu erya Kampala ayongedde okulambulula enteekateeka y’okusonda ensimbi ezeetaagisa okuzimba ekiggwa kituukane n’omutindo gw'ensi yonna.
Pulojekiti eno eyatuumiddwa 'Omumuli gw'Abajulizi', Ssaabasumba Lwanga yagyanjulidde Abakrisitu okuva mu Buganda abaakuhhaanidde ku kiggwa ky’abajulizi ku Lwomukaaga nga November 15 omwaka guno.
Yagambye nti, bingi ebigenda okukolebwa mu kifo kino wabula ng'ekyetaagisa ssente zokka.
Okusonda ensimbi kwatandikiddewo okukola mu Kampala era Cansala w’Essaza Ekkulu erya Kampala ye yagiwomyemu omutwe ng’ayambibwako abaseminaaliyo. Mu nkola eno abakristu bonna bajja kuwangayo ensimbi era bawandiikibwe mu bitabo nga baweereddwa ne lisiiti.
Cansala Rev. Fr. Joseph Ssebunnya, yagambye nti, wateereddwaawo lisiiti ezigenda okugabibwa mu buli kigo n’amasomero gonna mu Kampala, era enkola y’okusonda ensimbi yaakugenda ne mu masaza amalala mu Klezia mu Uganda.
Singa buli mubatize yenna awaayo ensimbi 1,000/- zokka buli mwezi omulimu guno gujja kutwanguyira era tujja kusobola okukola n’ebifo byonna ebyabajulizi", Ssaabasumba bwe yagambye.
Pulojekiti eno egenda kumalawo obuwumbi 36, nga tugenda kukyusa ekifo kino. Awali alutaali tugenda kugyongerayo emabega w'akayanja we kakoma ewanikibwe nga ya kalina olwo abakristu abajja okutendereza basobole okulaba abatambizi obulungi.”
Yalambuludde ebirala ebigenda okukolebwa mu kifo kino omuli;
1 Okuzimba ekidaala abantu we bagenda okutuulanga nga n’enkuba bw'etonnya tebakuba. Kino kigenda kwefaanaanyiriza eky'e Kololo ku kisaawe.
2 Okukyusa akazinga akali mu kayanja k’abajulizi okuli alutaali. Akazinga kano kagenda kwongerwako emabega n'okukagaziya.
3 okuzimba ebisulo by’abalambuzi, bino bigenda kuba bibiri ebinene nga kuliko eky’abasajja ate ekirala nga ky'abakazi. Bigenda kuba bya myaliiro esatu buli kimu.
4 okuzimba Klezia ya Parish y’ekifo empya. Kubanga eno eriwo e Namugongo egenda kufuulibwa y’abalamazi bonna.
5 Okuzimba ennyumba y'abakulu nga ya kalina okusobola okuweza ebisulo.
6 Okuteekawo ekifo awagenda okuterekebwa ebyafaayo byonna ku bajulizi ng'abantu bagendayo ne basoma ebitabo, okulaba obutambi ne kalonda omulala. Ekifo kino kigenda kuzimbibwa okuliraana eddwaaliro lya Zia Angelina e Namugongo ku kiggwa.
7 Akitikkiro kya Basillica kyakukyusibwa wassibweyo akasolya waggulu okuli omutwe ogutangalijja.
8Okuzimba kaabuyonjo empya eziwera mu kifo ate nga z’amazzi ez’abasajja n’abakazi nga mulimu n’ebinaabiro ebiwera.
9Okussa amataala mu kifo n’okussaamu entimbe za ttiivvi, abalamazi mwe banaasobolera okulondoola ebigenda mu maaso.


text:
Bya Samuel Balagadde
BADDEREEVA ne bannannyini bbaasi baatendekeddwa ku bukodyo obw'enjawulo ku ngeri y'okulabirira yingini za bbaasi nga bayita mu kugula woyiro ne sipeeya ebitali bijingirire.
Kino kiddiridde bannannyini bbaasi okutwala ekiseera nga beemulugunya ku bika bya bbaasi omuli Isuzi okuba nga bifa nnyo ‘Turbo’ nga zikyali mpya ssaako n'okufa ebiziyiza ekintu ekizing’amizza enzirukanya y'emirimu gyabwe n'okukaluubiriza abasaabaze.
Abakugu mu byayingini ssaako ne kkampuni y'amafuta eya Total abaategese omusomo guno baamulungudde ebimu ku bizibu ku bbaasi nga kyazuuliddwa ng'obuzibu businga kuva ku bamakanika abatamanyi kye bakola n'okugula woyiro omukyamu.
Imran Barry , akulira kkampuni ya Total mu ggwanga yagambye nti aba bbaasi balina okumanya n'okugoberera ebiragiro by'amakampuni agabaguza bbaasi ku ngeri gye balina okukolamu ssaaviisi n'ebika bya woyiro wa yingini ne ggiyabookisi.
Wabula banannyini bbaasi baalaze okutya ssente zaabwe ennyingi ze basaasaanya okugula bbaasi olw'abazibaguza nate obutafuna matundiro ga sipeeya.
Nathan Byanyima,nnannyini kkampuni ya bbaasi ya Ibabu Coaches yagambye nti amakampuni akola bbaasi gasaanye gaveeyo gatunuulire ebizibu bbaasi bye zisanze bisobole okusalirwa amagezi.
Wabula akulira poliisi y'ebidduka n'obutebenkevu ku nguudo Stephen Kasiima yalabudde abaddukanya ppaaka za bbaasi ku butujju n'obubbi.
Yagambye nti ppaaka za bbaasi zaafuuka nga katale ka Owino nga buli ayagala y’ayingira ekintu ekitadde obulamu bw'abasaabaze ku bikolwa by'obutujju.
"Buli ppaaka ya bbaasi erina okubeera mu lukomera , abakuumi, obuuma obukebera ebitereke by'abasaabaze n'okulaba ng'abasaabaze bakeberebwa n'engalo," Kasiima bwe yagambye.
Yagambye nti wadde obubenje bwa bbaasi bweyongedde okukka okuva ku 51, abantu abaafiira mu bbaasi mu 2012 ne budda ku bantu 24 abaafa mu 2013 obulagajjavu mu baddereeva baazo bukyali bungi.
Yalabudde ku bbaasi ziganyegenya eziremerera okutuuka mu bitundu gye baba badda ne basula ku makubo ate be balemerera okuddiza abasaabaze ssente zaabwe.
Kasiima yasabye abaddukanya bbaasi okubuulira abasaabaze naddala abasuubuzi okwewala okutambula ne ssente enkalu okwewala ababbi basobole okweyambisa emikutu omuli Mobile Money, bbanka n'ebirala.


text:
Bya Job Nantakiika
OMUNTU atannategeerekeka asudde omwana mu bbaala e Kabumbi okumpi ne Nansana mu Wakiso.
Nnannyini bbaala eno, Joseph Ssenyomo agamba nti teyategedde muntu yalese mwana ono mu bbaala wabula yamwekanze ng’ali yekka mu bbaala ng’abantu baweddemu.
Agamba nti yabuuzizza baliraanwa nga nabo tebamumanyi kwe kumutwala ku poliisi y’e Nansana n’amukwasa Conrad Muzoora ng’ono y’agatta poliisi n’omuntu waabulijjo ku poliisi eno.
Muzoora yategeezezza nti wandibaawo abafumbo abaafunnye obutategeeragana omukazi n’asuulira omusajja omwana
kyokka n’omusajja n’amulekawo.
Yagambye nti bazadde be bwe bataalabike, w’akutwalibwa mu maka agakuuma abaana abataliiko mwasirizi


text:
Bya VIVIEN NAKITENDE NE LAWRENCE KITATTA
KATIKKIRO Charles Peter Mayiga bwe yakwata Ddamula mu 2013 yasuubiza nti mu mwaka gumu gwokka, mu March wa 2014, Amasiro g’e Kasubi agaayokebwa omuliro gajja kuba gaggyiddwaako engalo.
Era olw’okuzimba Amasiro gano n’amalala mu Buganda, Katikkiro yalangirira enkola y’okusonda ettoffaali.
W’osomera bino nga wayise omwaka gumu n’ekitundu, Amasiro tegaggwanga kuzimba. Okuggyako bbugwe
eyamalirizibwa n’agamu ku mayumba agali munda mu Masiro, ennyumba Muzibwazaalampanga, enkulu mu masiro g’e Kasubi era omugalamizibwa Bassekabaka ba Buganda tennaggwa.
“Muzibwazaalampanga eyinza okutwalayo akabanga nga tewedde olw’emivuyo egiri mu mulimu guno,” omu ku bakozi bwe yagambye.
EKIRI MU MASIRO E KASUBI
Bw’oba oyingira mu Masiro basooka ne bakwokya ebibuuzo nga bwe bakubuuza gy’ova ne ky’ononye.
Bw’oyogera gw’oyagala okulaba ate ne bakubuuza oba akimanyiiko nti omwetaaga!
Ate bw’oba owamawulire, abakuumi abamu bakukkiriza ne weetaaya, ate omukisa bwe gukukwata obubi oyinza obutayingira!
Omu ku bakulu be twabuuzizza lwaki Amasiro galuddewo okuggwa yatubuuzizza: Oba galuddewo okuggwa ggwe obadde oyagala gaggwe ddi?
Ennyumba y’abambowa eya Bujjabukula yazimbibwa bulungi era essubi lyaggumira, bw’oyitamu n’oyingira munda amaaso ogakuba ku Muzibwazaalampanga assibiddwaako ekikomera eky’ebibaati ebbali n’ebbali.
Ennyumba eno ekyazimbibwa era olabira ddala ng’olugendo lukyali luwanvu. Katikkiro w’Amasiro gano, Mulumba Mbweyotamukume yategeezezza:
Omulimu gw’okuzimba Amasiro tegunnabaako we gwabadde. Waliwo obukiiko obw’enjawulo busatu ku mulimu guno okuli ak’ebyobuwangwa n’ennono, akagula ebikozesebwa n’ak’ekikugu, obutambulirako emirimu era bulina kusooka kukwatagana.
Bbugwe w’Amasiro yazimbibwa n’aggwa.
Kirabika abantu baakikwata bubi nti Amasiro gaalina kuggwa mu March w’omwaka guno, waliwo ebikyasibye bingi naye bijja kusumulukuka byonna bitambule ne Muzibwazaalampanga aggwe.”
Peter Binaayisa, omu ku bakulira eby’ennono mu Masiro era omu ku baapatana emirimu egy’enjawulo mu kuzimba Amasiro,” bwe yagambye.
Agamba: Ebintu by’okuzimba si byangu, Katikkiro ayinza okuba yalowooza nti ssente bwe zinaabaawo ebintu bijja kwanguwa biggwe mu bbanga lye yayogera naye ate waliwo ebizibu eby’enjawulo ebikyagaanyi okumaliriza Muzibwazaalampanga omuli:
1. Ebikozesebwa: Ebintu bingi ebyetaagisa ku Muzibwazaalampanga omuli essubi, enjulu, emiti gy’ensambya, enzo, n’ebirala. Bizibu bya kufuna ate ng’ennyumba ngazi, kale nakyo kikyatambuzizza omulimu guno akasoobo kuba byakkekwa.
2. Ekitongole kya NEMA ekirwanirira obutonde bw’ensi nakyo kikoze kinene mu kutambuza omulimu guno akasoobo olw’okugaananga abakozi okusala essubi n’okutema ebibira ebirimu emiti n’olwekyo tulina kusooka kuwandiikira kitongole kya Nema, oluvannyuma bwe kitukkiriza ate era tuwandiikire n’abakulembeze b’ekitundu gye tulina okuggya ebikozesebwa ebyo.
Wabula omwogezi wa NEMA, Muky. Naome Karrekaho yagambye nti tebayinza kulemesa Masiro kuggwa.
“Emiti tegikkirizibwa kutemebwa kuba tugyetaaga olw’obutonde obulungi. Kyokka bwe kiba nga kino kye kiremesezza Amasiro, batuukirire omukungu akulira obutonde e Mmengo, ajja kubalaga emitendera egiyitibwamu okutema emiti okumaliriza omulimu nga guno,” bwe yagambye.
3. Abazimbi abalina okukola emikolo ab’ennono nabo oluusi babbula. Engeri Muzibwazaalampamga gy’eri ennyumba ey’ennono, erina emizizo n’abantu abalina okukolerako emikolo egy’enjawulo nga bano oluusi babula emirimu ne gyesiba.
4. Okusalawo: Omu ku bakulira emirimu mu Masiro gano yagambye nti obukiiko bungi obusalawo ku mirimu gy’Amasiro kale oluusi obukiiko buno bukubagana empawa ne balemagana okusalawo ekiba kikolebwa olwo emirimu ne gisooka gyesiba okumala ebbanga.
5. Empalana n’enjawukana: Waliwo ebigambibwa nti mu Masiro mulimu abakozi abakubi b’enjawulo ate nga bakwatibwako emirimu nga gye gikoma okulwawo nabo gye bakoma okufunamu.
.
obukundi bulemesezza Amasiro okuggwa
Ensonda zaategeezezza nti mu Masiro waliyo obukundi obw’enjawulo abamu bwe bagamba nti bukalubizza nnyo emirimu.
Akakundi akamu kigambibwa nti kalimu Nnaalinnya Beatrice Namikka, nti ali n’abakungu b’e Mmengo abamu abalaba Katikkiro Mayiga ng’akola bye batakkaanya nabyo.
Gye buvuddeko, Namikka yategeeza nti mu Masiro e Kasubi eriyo abamulwanyisa, tebamutwala nga Nnaalinnya w’Amasiro gano sso nga y’alina ebifundikwa byago, nti era n’emirimu gya Muzibwazaalampanga gitambula kasoobo lwa butagibaamu nnyo. Kabaka yamusikizza Nnaalinnya Gertrude Tebattagwabwe!
Yinginiya w’omulimu gw’okuzimba Muzibwazaalampanga owa kkampuni ya Omega Construction Co., Peter Kalyesubula yagambye nti omulimu gwakuggwa ekiseera kyonna wabula gukyalimu obukalubo kuba waliwo ensonga nabo abazimba ze bataategeera bulungi ez’ennono ezitaataaganya entambula y’omulimu ate nga zirina okutuukirizibwa.
“Omulimu guno gwa kwegendereza nnyo kuba akasolya kokka kalina okuzimbibwa n’obwegendereza si kaakupapira ng’emirimu gy’okuzimba emirala ate enju ezimbibwa ya nnono, si ze zino eza bulijjo.
Tulina okugoberera Amasiro agaasooka okuzimbibwa mu myaka gya 1800, ye dizayini gye tutambulirako eteetaaga kupapira kuba galina okufaananira ddala agaasookawo.
Muzibwazaalampanga alina ebizibu byayo naffe ebyatulema okutegeera ebitutuukako ne bitulema okunnyonnyola era bye bitulemesa. Ab’ennono be balina okubitereeza emirimu okuddamu okutambula. Oluusi twesanga nga tukoze bintu birala nnyo naffe ne twewuunya engeri gye tubikozeemu,” bwe yagambye.
Agamba: Muzibwazaalampanga yakyusibwa akasolya ne tukongerako obuwanvu ffuuti 50 waggulu. Kale twasanga obuzibu tulina kutambulira ku pulaani eyazimbibwa mu myaka gya 1882 ng’ennyumba eno eyasooka okuzimbibwa era twalina okukyusa eyaffe okutambulira ku nzimba eyo.”
Dennis Walusimbi Ssengendo, omwogezi w’Obwakabaka bwa Buganda yagambye nti Katikkiro bwe yayogera nti Amasiro ga kuggwa mu March yali ategeeza bbugwe era ye yaggwa naye Muzibwazaalampanga akyaliko emisoso mingi naye nga wa kuggwa essaawa lyonna.
“Muzibwazaalampanga aliko emizizo n’ennono bingi ebimugenderako era yeetaaga obwegendereza bungi. Ono si wa kupapirwa era ye tazimbibwa ng’ebizimbe ebirala kale Abaganda basaana babe bagumu nti ajja kuggwa,” Walusimbi bwe yagambye.
Egimu ku misoso egigendera ku Muzibwazaalampanga mulimu egy’okuluka obulusi n’engalo nga bakozesa enga, enjulu, essubi ebyetaaga obudde obungi n’abantu ab’ennono ababikolako.
Agamba: Muzibwazaalampanga wa kuluka nga kibbo kale ennyumba ennene eyo gy’olaba okugiruka ng’ekibbo ate ng’abagiruka ba nnono ab’okunoonya kyetaagisa obudde bungi ddala.
Okufuna abantu abalina obumanyirivu mu mulimu gw’okuzimba ebintu ebigenda ku Muzibwazaalampanga nabo ba kkekwa. Ku ky’obukundi, Walusimbi yagambye nti obukundi obuli mu Masiro abadde tabumanyi, nti naye tekyewuunyisa kuba bonna bantu.
Yagasseeko nti naye ekikulu kuba nti Abaganda abasinga obungi bali wamu, Amasiro gajja kuggwa.
Akulira akakiiko k’okuzimba Amasiro, Kiyimba Freeman yagambye: Okuzimba Amasiro kuliko obukiiko bubiri- aka Kasubi Masiro Ggwangamujje akakulirwa Mw. Kaddu Kiberu ne Kasubi Masiro Ggwangamujje Bbugwe ke nnali nkulira. Nze ogwange ogwa bbugwe gwaggwa era gwatambula bulungi.
Esawu Makumbi Nsigo, omumbowa mu Masiro g’e Kasubi ng’ono abadde mu Masiro gano okuva mu myaka gya 1950 agamba entambula y’Amasiro gamba nti mu mulimu mwetobeseemu enkwe.
Abamu ku bakuumi mu Masiro baagambye nti singa Katikkiro teyeetegereza kakiiko akakulira omulimu gw’okuzimba Muzibwazaalampanga yanditwala emyaka emirala egisukka mu 5 nga tannaggwa.


text:
Bya JOSEPH MAKUMBI
ABATUUZE e Nakisunga mu disitulikiti y’e Mukono beekozeemu omulimu ne balumba amaka ga mutuuze munnaabwe Ssaalongo Yakobo Musoke, akulira abasamize mu ggombolola eno nga bamulumiriza okwekobaana n’abaana be ne bawamba omwana Suluman Ssemanja, 10, n’ekigendererwa eky’okumusaddaaka omwezi oguwedde.
Bino, byabaddewo ku Lwokuna abatuuze nga bakulembeddwaamu Prossy Nassuuna (maama wa Ssemanja), bwe baazinze amaka ga Musoke kyokka ne yeemulula n’adduka.
Oluvannyuma, abaana ba Musoke ne nnyaabwe, Nnaalongo Musoke baavuddeyo n’emiggo, amayinja n’ejjambiya nga bwe beewera okutema omuntu yenna agezaako okusaalimbira mu luggya lwa kitaabwe kyokka Nassuuna n’alemerako ng’ayagala Musoke ajje amubuulire gye yali atwala ebitundu
by’omwana we eby’ekyama.
Nnaalongo yaggyeeyo akaso akabunye omusaayi n’agoba abantu nga bw’akasuka n’amayinja era mu kavuvuhhano, ettafaali lyakwasizza David Musisi, eyabadde akwata ebifaananyi.
Ssemanja, mutabani wa Samuel Ssemambo ne Nasuuna ab’e Nakisunga, yategeezezza nti baamutuma mu kiyumba ky’enkoko era aba anonye ekijiiko okuziwa eddagala omusajja
Lubega n’amuwamba n’amutwala ku kkubo gye baasanga abasajja abalala bana ne bamutwalira ku pikipiki okutuuka mu ssabo.
Oluvannyuma yawunga era agenda okudda engulu ng’ali ku muyembe yekka ekiro n’atambula
mpola okutuuka awaka. Poliisi y’e Mukono ekyanoonyereza ku musango guno ku fayiro SD:11/06/08/2014.


text:
Yobu
Chapter 16
1 Awo Yobu n'addamu n'ayogera nti Mpulirizza bingi ebiri bwe bityo:
2 Mwenna muli basanyusa abatagasa.
3 Ebigambo ebitaliimu binaakoma? Oba kiki ekikusosonkereza n'okwanukula n'oyanukula?
4 Era nange nandiyinzizza okwogera nga mmwe bwe mwogera; Emmeeme yammwe singa ebadde mu kifo ky'emmeeme yange, Nandiyinzizza okutunga ebigambo okubanenya, N'okubanyeenyereza omutwe gwange.
5 Naye nandibawadde amaanyi n'akamwa kange, N'okusanyusa kw'emimwa gyange kwandikkakkanyizza obuyinike bwammwe.
6 Newakubadde nga njogera, obuyinike bwange tebunnakkakkana: Era newakubadde nga nzibiikiriza, mpummuzibwa ntya?
7 Naye kaakano ankooyezza: N'ekibiina kyange kyonna okizisizza.
8 Era onkwatidde ddala, ye mujulirwa gye ndi: N'obukovvu bwange bungolokokerako, bunnumiriza mu maaso gange.
9 Antaagudde n'ekiruyi kye, anjigganyizza; Era annumidde obujugu: Omulabe wange ankanulira amaaso.
10 Banjasamidde akamwa kaabwe; Bankubye empi nga banswaza: Bankuŋŋaanirako.
11 Katonda angabula eri atatya Katonda, Era ansuula mu mikono gy'ababi.
12 Nali mpeeraweera n'anjasaamu wakati; Weewaawo, yankwata mu nsingo n'antandaggira okummenyamenya: Era ansimbye okuba sabbaawa ye.
13 Abalasi be banzingizza enjuyi zonna, Ayasaamu ensigo zange so tasonyiwa; Afuka omususa gwange ku ttaka.
14 Agenda yeeyongera okummenyamenya; Anfubutukirako ng'omuzira.
15 Ntunze ebibukutu ku ddiba lyange, Era ntadde ejjembe lyange mu nfuufu.
16 Amaaso gange goonoonese olw'okukaaba amaziga, Ne ku bikowe byange kuliko ekisiikirize ky'okufa;
17 Newakubadde nga temuli kyejo mu ngalo zange, N'okusaba kwange kulongoofu.
18 Ai ensi, tobikka ku musaayi gwange, N'okukaaba kwange kuleme okubaako we kuliwummulira.
19 Ne kaakano, laba, omujulirwa wange ali mu ggulu, N'omuyima wange ali waggulu.
20 Mikwano gyange bannyooma: Naye eriiso lyange lifuuka amaziga eri Katonda;
21 Azibire ensonga y'omuntu eri Katonda, N'ey'omwana w'omuntu eri munne.
22 Kubanga emyaka si mingi bwe giriggwaako, Nditambula olugendo gye ssiriva okukomawo.


text:
Zabbuli
Chapter 41
1 Aweereddwa omukisa oyo ajjukira omwavu: Mukama alimulokola ku lunaku olw'akabi.
2 Mukama anaamukuumanga, anaamuwonyanga, era anaaweebwanga omukisa mu nsi; So tomuwangayo eri abalabe be okumukola bye baagala.
3 Mukama anaamujjanjabanga ng'ayongobera ku kitanda: Ggwe olongooseza ddala ekiriri kye bw'alwala.
4 Nayogera nti Ai Mukama, onsaasire: Omponye emmeeme yange: kubanga nnyonoonye ggwe.
5 Abalabe bange banjogerako obubi nti Alifa ddi, erinnya lye ne libula?
6 Era ne bw'ajja okundaba, ayogera ebitaliimu; Omutima gwe gwekuŋŋaanyiza obutali butuukirivu: Bw'ava mu nnyumba, abubuulira.
7 Bonna abankyawa bangeyera wamu: Bateesa ebigambo okunkola akabi.
8 Boogera nti Endwadde embi emukutte: Kaakano bw'agalamidde, tagenda kugolokoka nate.
9 Era ne munnange mukwano gwange nze, gwe nneesiga, eyalyanga ku mmere yange, Ansitulidde ekisinziiro kye.
10 Naye ggwe, ai Mukama, onsaasire, ongolokose, Ndyoke mbawalanire eggwanga.
11 Kyenvudde mmanya ng'onsanyukira, Kubanga omulabe wange tampangula.
12 Naye nze, onnyweza nze mu butuukirivu bwange, Era onteeka mu maaso go ennaku zonna.
13 Atenderezebwenga Mukama, Katonda wa Isiraeri, Okuva mu mirembe gyonna okutuusa emirembe n'emirembe. Amiina, era Amiina.


text:
Okuva
Chapter 37
1 Bezaaleeri n'akola essanduuko ey'omuti gwa sita: obuwanvu bwayo bwali emikono ebiri n'ekitundu, n'obugazi bwayo omukono gumu n'ekitundu, n'obugulumivu bwayo omukono gumu n'ekitundu:
2 n'agibikkako zaabu ennungi munda ne kungulu, n'agikolera engule eya zaabu okwetooloola.
3 N'agifumbira empeta nnya eza zaabu, mu magulu gaayo ana; empeta bbiri ku lubiriizi lwayo olumu, n'empeta bbiri ku lubiriizi lwayo olw'okubiri.
4 N'akola emisituliro egy'omuti gwa sita, n'agibikkako zaabu.
5 N'ayingiza emisituliro mu mpeta ku mbiriizi ez'essanduuko, okusitula essanduuko.
6 N'akola entebe ey'okusaasira eya zaabu ennungi: obuwanvu bwayo emikono ebiri n'ekitundu, n'obugazi bwayo omukono gumu n'ekitundu.
7 N'akola bakerubi babiri aba zaabu; yabakola n'eyaweesebwa, ku nsonda bbiri ez'entebe ey'okusaasira;
8 kerubi omu ku nsonda eyo, ne kerubi omu ku nsonda eyo: yakola bakerubi mu kitundu eky'entebe ey'okusaasira ku nsonda zaayo ebbiri.
9 Ne bakerubi baagolola ebiwaawaatiro byabwe waggulu, nga bayanjaaza ku ntebe ey'okusaasira ebiwaawaatiro byabwe, nga balabagana amaaso gaabwe; amaaso ga bakerubi baatunuulira entebe ey'okusaasira.
10 N'akola emmeeza ey'omuti gwa sita: obuwanvu bwayo emikono ebiri, n'obugazi bwayo omukono gumu, n'obugulumivu bwayo omukono gumu n'ekitundu:
11 n'agibikkako zaabu ennungi, n'agikolako engule eya zaabu okwetooloola.
12 N'agikolako olukugiro olw'oluta okwetooloola, n'alukolera olukugiro lwayo engule eya zaabu okwetooloola.
13 N'agifumbira empeta nnya eza zaabu, n'ateeka empeta ku nsonda ennya eziri ku magulu gaayo ana.
14 Kumpi n'olukugiro we zaali empeta, ebifo eby'emisituliro gisitulenga emmeeza.
15 N'akola emisituliro egy'omuti gwa sita, n'agibikkako zaabu, okusitulanga emmeeza.
16 N'akola ebintu ebyabeeranga ku mmeeza, essowaani zaayo, n'ebijiiko byayo, n'ebibya byayo, n'ensuwa zaayo, okufuka nabyo, ne zaabu ennungi.
17 N'akola ekikondo ekya zaabu ennungi: yakola ekikondo n'eyaweesebwa, entobo yaakyo, n'omukonda gwakyo; ebikompe byakyo, n'emitwe gyakyo, n'ebimuli byakyo byali bya zaabu emu nakyo:
18 era amatabi mukaaga gaava ku mbiriizi zaakyo; amatabi asatu ag'ekikondo gaava ku lubiriizi lwakyo olumu, n'amatabi asatu eg'ekikondo gaava ku lubiriizi lwakyo olw'okubiri:
19 ebikompe bisatu ebifaanana ng'ebimuli bya kaluwa mu ttabi limu, omutwe n'ekimuli; n'ebikompe bisatu ebifaanana ng'ebimuli bya kaluwa mu ttabi ery'okubiri, omutwe n'ekimuli: bwe kityo mu matabi mukaaga agaava ku kikondo.
20 Ne mu kikondo mwalimu ebikompe bina ebifaanana ng'ebimuli bya kaluwa, emitwe gyabyo n'ebimuli byabyo:
21 n'omutwe gwali wansi w'amatabi abiri aga zaabu emu nagwo, n'omutwe wansi w'amatabi abiri aga zaabu emu nagwo, n'omutwe wansi w'amatabi abiri aga zaabu emu nagwo, mu matabi omukaaga agaakivaako.
22 Emitwe gyabyo n'amatabi gaabyo byali bya zaabu emu nakyo: kyonna kyali mulimu muweese ogumu ogwa zaabu ennungi.
23 N'akola eby'ettabaaza byakyo, omusanvu, ne makansi waakyo, n'essowaani zaakyo ez'ebisiriiza, ne zaabu ennungi.
24 Yakikola ne ttalanta eya zaabu ennungi, n'ebintu byakyo byonna.
25 N'akola ekyoto eky'okwoterezangako obubaane eky'omuti gwa sita : obuwanvu bwakyo bwali mukono, n'obugazi bwakyo mukono, okwenkanankana enjuyi zonna; n'obugulumivu bwakyo bwali emikono ebiri; amayembe gaakyo gaali ga muti gumu nakyo.
26 N'akibikkako zaabu ennungi, waggulu waakyo, n'enjuyi zaakyo okwetooloola, n'amayembe gaakyo: n'akikolako engule eya zaabu okwetooloola.
27 N'akikolako empeta bbiri eza zaabu wansi w'engule yaakyo, mu mbiriizi zaakyo zombi, ku njuyi zaakyo zombi, okuba ebifo eby'emisituliro okukisitulirangako.
28 N'akola emisituliro n'omuti gwa sita, n'agibikkako zaabu.
29 N'akola amafuta amatukuvu ag'okufukangako, n'obubaane obulongoofu obw'ebyakaloosa ebiwoomerevu, ng'amagezi ag'omukozi w'omugavu bwe gali.


text:
Ebijjukizo: Kuno kwekugatta ennyukuta nga buli nyukuta erina ky'oyagala
ekujjukize okugeza nga KYO, kabala, yanjala, owumule. Oluusi
tukozesa bigambo bilamba naye nga bitujjukiza ennyukuta zetwagala
okujjukiza. Okugeza: Kabala Yanjala, Owumule ziba zikujjukiza
K, Y, O.
Okusengeka by'oyagala okujjukira mungeri gyebigoberagana Okusooka wejjukanye ennyukuta ezisooka oba enkulu mukigambo
zosobola okufanya ennamba. Okugeza omusajja nga ye nnamba
esooka. Omwana nga ye nnamba ey'okubiri naye oyinza ogenderera
amaloboozi kati nga ennyama nokifanya ennamba ey'okuna kuba biwulikika
kumpi kyekimu.
Ekiddako tondawo ekifananyi kubintu by'oyagala okujjukira osobole
okubijjukirira ku kifanyi ennyo okugeza okusobola okujjukira omugaati
kuba akafananyi nga omugaati kusigidwako omuzigo ogwa bulu bandi
(blueband).
Okujjukirira ku bifo: (Osobola okujjukira ebintu ng'abiri) Londa ekifo ky'omanyi oba kyojjukira obulungi. Kuba akafanyi
nga otambula mu kifo kino nga oyita okugeza nga mulyango, mu diiro,
mu kisenge emanju etc... Beera nga eteeka mu buli kintu ky'oyagala
ojjukire mu kifo kyakyo. Okugeza singa obadde oyagala kujjukira
ebintu bisatu. Ekisumuluzo, Erinya Francis ne langi yekiteteeyi
ky' olabye: Kuba akafanyi nti bwobadde oyingira osanze ekisumuluzo
ku mulyango bwoyingidde onsanze Francis atudde mu ntebe ate bwotuuse
mukisenge osanze ekiteteeyi ekya kilagala kiri mu bulili.
Awo omulimu gwokujjukira gujja kuba guwewuse nnyo.
Okujjukirira ku bigambo ebikulu: (Kino okusinga kya nimi ngwiira) Nga omaze okufuna ekigambo kyoyagala okujjukira funanyo ekigambo
mu lulimi lwo ekiwulikika mu ngeri emu nga ekigambo kyo. Kati
kubayo akafananyi ku kigambo kyolumi lwo nga kalimu amakulu agekigambo
ky'oyagala okujjukira.
Okugeza, singa obadde oyagala okujjukira ekigambo 'Enter'
ekyoluzungu kifananyirize kukigambo 'Ente' oky'oluganda. Kuba
akafananyi nga ente eyagala okuyingira ennyumba. Kati awo
buli lwonojukiranga nga ente yenyigiriza mumulyango eyingira ennyumba
ojja kujjukiranga 'Enter' kyekitegeeza.
Okujjukira amanya nga weyamba obufanyi bw'okubye mu bwongo.
Fanaganya endabika y'omuntu nelinya lye. Katugambe erinnya
Kato oyinza okulijjukira amangu singa Kato aba mutono kuba kato
ne 'katono' bifanagana.
Okuyunga Osobola okuyiiya olugero nga buli kirina kyekikujjukiza kuby'oyagala
okujjukira.


text:
Empapula eziriko enyunzi ezigguka ku Ssatu
Zino z'empapula eziriko enyunzi ezigguka ku Ssatu:Laga (50 ezikulembera | 50 eziddako) (20 | 50 | 100 | 250 | 500).
- Ennamba (← Empapula eziriko enyunzi ezigguka ku luno)
- 3 (lupapula olukutwalabutwazi ku lunnaalwo) (← Empapula eziriko enyunzi ezigguka ku luno)
- User talk:Kikanja john baptist (← Empapula eziriko enyunzi ezigguka ku luno)
- OKULIMA ENNYAANYA (← Empapula eziriko enyunzi ezigguka ku luno)
- Kikanja john baptist/sandbox (← Empapula eziriko enyunzi ezigguka ku luno)


text:
ESSOMO 1
Mukolere ku Bulagirizi bwa Katonda
“Oyo eyabatonda okuva ku lubereberye yatonda omusajja n’omukazi.”—Matayo 19:4
Yakuwa * Katonda ye yatandikawo enteekateeka y’obufumbo. Bayibuli egamba nti Katonda yatonda omukazi eyasooka ‘n’amuleeta eri omusajja.’ Adamu yasanyuka nnyo n’atuuka n’okugamba nti: “Ono nno lye ggumba erivudde mu magumba gange, ye nnyama evudde mu nnyama yange.” (Olubereberye 2:22, 23) Ne leero Yakuwa ayagala abafumbo babeere basanyufu.
Bwe muba mwakafumbiriganwa, muyinza okulowooza nti temujja kufuna kizibu kyonna mu bufumbo bwammwe. Kyokka, n’abafumbo abaagalana ennyo oluusi bafuna obutategeeragana. (1 Abakkolinso 7:28) Akatabo kano kalimu amagezi ageesigamiziddwa ku Bayibuli. Bwe munaagakolerako, obufumbo bwammwe bujja kubaamu essanyu, era n’amaka gammwe gajja kuba geeyagaza.—Zabbuli 19:8-11.
1 TUUKIRIZA OBUVUNAANYIZIBWA KATONDA BWE YAKUWA
BAYIBULI KY’EGAMBA: Omwami gwe mutwe gw’amaka.—Abeefeso 5:23.
Bw’oba ng’oli mwami mu maka, Yakuwa ayagala oyise bulungi mukyala wo. (1 Peetero 3:7) Yamukuwa ng’omubeezi akusaanira; ayagala omwagale era omuwe ekitiibwa. (Olubereberye 2:18) Osaanidde okwagala ennyo mukyala wo, ng’okulembeza by’ayagala so si ggwe by’oyagala.—Abeefeso 5:25-29.
Bw’oba ng’oli mukyala mu maka, Yakuwa ayagala osse ekitiibwa mu mwami wo, era omuyambe okutuukiriza obuvunaanyizibwa bwe. (1 Abakkolinso 11:3; Abeefeso 5:33) Muwagire mu ebyo by’aba asazeewo era okolere wamu naye okubituukiriza. (Abakkolosaayi 3:18) Bw’onookola bw’otyo, ojja kuba wa muwendo nnyo eri omwami wo n’eri Yakuwa.—1 Peetero 3:1-6.
BY’OYINZA OKUKOLA:
Buuza mukyala wo oba omwami wo bye weetaaga okukola okusobola okuba omwami omulungi oba omukyala omulungi. Wuliriza bulungi ng’akuddamu, era ofube okulongoosaamu we kyetaagisa
Beera mugumiikiriza. Buli omu ku mmwe kiyinza okumutwalira ekiseera okumanya ebisanyusa munne
2 FAAYO KU NNEEWULIRA YA MUNNO
BAYIBULI KY’EGAMBA: Faayo nnyo ku ebyo ebisanyusa munno. (Abafiripi 2:3, 4) Munno mu bufumbo mutwale nga wa muwendo nnyo, era kijjukire nti Yakuwa ayagala tube ‘bakkakkamu eri bonna.’ (2 Timoseewo 2:24) Bayibuli egamba nti: “Ayogera nga talowoozezza ebigambo bye bifumita ng’ekitala, naye ebigambo by’ab’amagezi biwonya.” (Engero 12:18, NW) N’olwekyo, lowooza ku bigambo by’oba ogenda okwogera, oleme kulumya munno. Omwoyo gwa Yakuwa gusobola okukuyamba okwoleka ekisa n’okwagala.—Abaggalatiya 5:22, 23; Abakkolosaayi 4:6.
BY’OYINZA OKUKOLA:
Bw’oba olina ensonga enkulu gy’ogenda okukubaganyaako ebirowoozo ne munno, saba Katonda akuyambe okusigala ng’oli mukkakkamu n’okuba n’endowooza ennuŋŋamu
Lowooza ku ekyo ky’oba ogenda okwogera n’engeri gy’onookyogeramu
3 MUKOLERE WAMU
BAYIBULI KY’EGAMBA: Bwe mufumbiriganwa, mufuuka “omubiri gumu.” (Matayo 19:5) Naye era musigala muli bantu babiri era muyinza okuba n’endowooza ez’enjawulo ku bintu ebimu. N’olwekyo, kibeetaagisa okuteesa okusobola okuba n’endowooza emu. (Abafiripi 2:2) Ekyo kikulu nnyo bwe muba mulina kye mwagala okusalawo. Bayibuli egamba nti: ‘Buli kigambo kinywezebwa na kuteesa.’ (Engero 20:18) Bwe muba mulina ensonga enkulu gye mwagala okusalawo, mukolere ku magezi agali mu Bayibuli.—Engero 8:32, 33.
BY’OYINZA OKUKOLA:
Munno tokoma ku kumubuulira by’olowooza, naye mubuulire ne bw’owulira
Weebuuze ku munno nga tonnabaako ky’osalawo
^ lup. 4 Bayibuli eraga nti Yakuwa lye linnya lya Katonda.


text:
Essuula 8
1 Bwe Yabembula akabonero ak'omusanvu, ne waba akasiriikiriro mu ggulu nga kitundu kya ssaawa.
2 Ne ndaba bamalayika musanvu abaayimirira mu maaso ga Katonda; ne baweebwa obugombe musanvu.
3 Ne malayika omulala n'ajja n'ayimirira ku kyoto, ng'alina ekyotezo ekya zaabu; n'aweebwa obubaane bungi, alyoke abuteeke mu kusaba kw'abatukuvu bonna ku kyoto ekya zaabu ekyali mu maaso g'entebe.
4 N'omukka gw'obubaane ne gulinnya wamu n'okusaba kw'abatukuvu nga guva mu mukono gwa malayika mu maaso ga Katonda.
5 Malayika n'atwala ekyotezo; n'akijjuza omuliro ogw'omu kyoto, n'akisuula ku nsi; ne waba okubwatuka n'amaloboozi n'okumyansa n'ekikankano.
6 Ne bamalayika omusanvu abalina obugombe omusanvu ne beeteekateeka okufuuwa.
7 Malayika ow'olubereberye n'afuuwa, ne waba omuzira n'omuliro ebitabuddwa n'omusaayi, ne bisuulibwa ku nsi: n'ekitundu eky'okusatu eky'ensi ne kiggya, n'ekitundu eky'okusatu eky'emiti ne kiggya, na buli muddo omubisi ne guggya.
8 Malayika ow'okubiri n'afuuwa; ng'olusozi olunene olwaka omuliro ne lusuulibwa mu nnyanja: n'ekitundu eky'okusatu eky'ennyanja ne kifuuka musaayi;
9 ne bifa ekitundu eky'okusatu eky'ebitonde eby'omu nnyanja, ebiramu, n'ekitundu eky'okusatu eky'ebyombo ne kizikirira.
10 Malayika ow'okusatu n'afuuwa, emmunyeenye ennene n'eva mu ggulu n'egwa ng'eyaka ng'omumuli, n'egwa ku kitundu eky'okusatu eky'emigga, ne ku nzizi z'amazzi.
11 N'erinnya ly'emmunyeenye liyitibwa Abusinso: n'ekitundu eky'okusatu eky'amazzi ne kifuuka abusinso: n'abantu bangi ne bafa olw'amazzi, kubanga gaakaayizibwa.
12 Malayika ow'okuna n'afuuwa, n'ekitundu eky'okusatu eky'enjuba ne kikubibwa, n'ekitundu eky'okusatu eky'omwezi, n’ekitundu eky'okusatu eky'emmunyeenye; ekitundu eky'okusatu ekyabyo kiryoke kizikizibwe, n'omusana guleme okwaka ekitundu kyagwo eky'okusatu, n'ekiro bwe kityo.
13 Ne ndaba, ne mpulira empungu emu ng'ebuuka wakati w'eggulu, ng'eyogera n'eddoboozi ddene nti Zibasanze, zibasanze, zibasanze abatuula ku nsi, olw'amaloboozi agasigaddeyo ag'akagombe ka bamalayika abasatu abagenda okufuuwa.


text:
Essuula 10
1 Ne ndaba malayika omulala ow'amaanyi ng'akka okuva mu ggulu, ng'ayambadde ekire; ne musoke ng'ali ku mutwe gwe n'amaaso ge ng'enjuba, n'ebigere bye ng'empagi ez'omuliro;
2 era yalina mu mukono gwe akatabo akabikkuse: n'ateeka ekigere kye ekya ddyo ku nnyanja n'ekya kkono ku nsi;
3 n'ayogerera waggulu n'eddoboozi ddene ng'empologoma bw'ewuluguma: bwe yayogerera waggulu ebibwatuka omusanvu ne byogera amaloboozi gaabyo.
4 Ebibwatuka omusanvu bwe byayogera amaloboozi gaabyo, nnali nga ŋŋenda okuwandiika: ne mpulira eddoboozi eriva mu ggulu, nga lyogera nti Teeka akabonero ku ebyo ebibwatuka omusanvu bye byogedde, so tobiwandiika.
5 Malayika gwe nnalaba ng'ayimiridde ku nnyanja ne ku nsi n'ayimusa omukono gwe ogwa ddyo eri eggulu,
6 n'alayira oli aba omulamu emirembe n'emirembe, eyatonda eggulu n'ebirimu, n'ensi n'ebirimu, n'ennyanja n'ebirimu, nti tewalibeera kiseera nate:
7 naye mu nnaku z'eddoboozi lya malayika ow'omusanvu, bw'aliba ng'agenda okufuuwa, ekyama kya Katonda ne kiryoka kituukirira, ng'enjiri bw'eri gye yabuulira abaddu be bannabbi.
8 N'eddoboozi lye nnawulira nga liva mu ggulu, ne ndiwulira nate nga lyogera nange ne ligamba nti Genda, otwale ekitabo ekibikkuse mu mukono gwa malayika ayimiridde ku nnyanja ne ku nsi.
9 Ne ŋŋenda eri malayika, nga mmugamba okumpa akatabo. N'aŋŋamba nti Twala, okamire; era kanaakaaya olubuto lwo, naye mu kamwa ko kanaaba kawoomerevu ng'omubisi gw'enjuki.
10 Ne ntwala akatabo ne nkaggya mu mukono gwa malayika, ne nkamira; ne kaba mu kamwa kange kawoomerevu ng'omubisi gw'enjuki: bwe nnakalya, olubuto lwange ne lukaayizibwa.
11 Ne baŋŋamba nti Kikugwanidde okubuulira nate eri abantu n'amawanga n'ennimi ne bakabaka abangi.


text: Poliisi wano mu Kampala eriko omusajja agambibwa okufera obukadde 238 mu nkola emanyiddwa nga E-money. Timothy Ahimbisibwe, nga mutuuze w’e Naalya kati y’atemeza emabega w’emitayimbwa oluvannyuma lw’okukozesa olukujukujju n’anyaga obukadde bw’ensimbi buno okuva ku Mary Gladys Kisakye omutuuze w’omu Kampala. Timothy yadyekadyeka omukyala ono nga bw’ajjanga okufuna amagoba ga bukadde 62, wabula ne gyebuli eno talabanga yadde kw’ekuba ennyonyi. Poliisi etutegezeezza nti Timothy ono aludde ng’ategeka n’emisomo okutendeka abantu ku nkola ya E- Money. Abantu bangi ababbiddwa mu nkola eno ey’okussa ensimbi ku akawunti y’omuntu omu mbu oluvannyuma bafune amagoba. Ahimbisibwe agaanye okubaako ky’ayogera ku nsonga eno.


text:
Ekyabalamuzi
Chapter 14
1 Samusooni n'aserengeta e Timuna, n'alaba mu Timuna omukazi ow'oku bawala ab'Abafirisuuti.
2 N'ayambuka okuvaayo, n'abuulira kitaawe ne nnyina n'abagamba nti Nalaba mu Timuna omukazi ow'oku bawala ab'Abafirisuuti: kale nno mumpasize oyo.
3 Awo kitaawe ne nnyina ne balyoka bamugamba nti Tewali mukazi n'omu mu bawala ba baganda bo, newakubadde mu bantu bange bonna, naawe kyova ogenda okuwasa omukazi ku Bafirisuuti abatali bakomole? Samusooni n'agamba kitaawe nti Mpasiza oyo; kubanga mmusiima nnyo.
4 Naye kitaawe ne nnyina baali tebamanyi nga kyava eri Mukama; kubanga yali anoonya ensonga ku Bafirisuuti. Era mu biro ebyo Abafirisuuti baali bafuga Isiraeri.
5 Awo Samusooni n'alyoka aserengeta e Timuna, ne kitaawe ne nnyina, ne batuuka mu nsuku z'emizabbibu ez'e Timuna: era, laba, empologoma envubuka n'emuwulugumirako.
6 Omwoyo gwa Mukama ne gumujjako n'amaanyi, n'agitaagulataagula nga bwe yanditaaguddetaagudde omwana gw'embuzi, so nga talina kintu mu ngalo ze: naye n'atabuulira kitaawe newakubadde nnyina ky'akoze.
7 N'aserengeta n'anyumya n'omukazi, Samusooni n'amusiima nnyo.
8 Ebbanga bwe lyayitaawo n'addayo okumutwala, n'akyama okulaba omulambo gw'empologoma: era, laba, enjuki nga ziri mu mulambo gw'empologoma n'omubisi gw'enjuki.
9 N'agutwala n'engalo ze, n'agenda ng'alya atambula, n'ajjira kitaawe ne nnyina, n'abawaako, ne balya: naye n'atababuulira ng'omubisi aguggye mu mulambo gw'empologoma.
10 Kitaawe n'aserengeta eri omukazi: Samusooni n'afumbayo embaga; kubanga bwe baayisanga okukola bwe batyo.
11 Awo olwatuuka bwe baamulaba ne baleeta bannaabwe asatu okubeera naye.
12 Samusooni n'abagamba nti Kaakano ka mbakokkolere ekikokko: bwe muliyinza okukinzivuunula ennaku omusanvu ez'embaga nga tezinnaggwaawo, ne mukitegeera, ne ndyoka mbawa ebyambalo ebya bafuta asatu n'emiteeko gy'engoye asatu:
13 naye bwe muliremwa okukimbuulira, mmwe ne mulyoka mumpa ebyambalo ebya bafuta asatu n'emiteeko gy'engoye asatu. Ne bamugamba nti Kokkola ekikokko kyo tukiwulire.
14 N'abagamba nti Mu mulyi mwavaamu emmere, Ne mu w'amaanyi mwavaamu obuwoomerevu. Ennaku ssatu ne ziyitawo ne balemwa okuvvuunula ekikokko.
15 Awo olwatuuka ku lunaku olw'omusanvu ne bagamba mukazi wa Samusooni nti Sendasenda balo atuvvuunule ekikokko, tuleme okukwokya omuliro ggwe n'ennyumba ya kitaawo: mwatuyita okutwavuwaza? si bwe kiri?
16 Mukazi wa Samusooni n'akaaba amaziga mu maaso ge n'agamba nti Onkyawa bukyayi, so tonjagala: wakokkolera ekikokko abaana b'abantu bange n'otokimbuulirako nze. N'amugamba nti Laba, sikibuuliranga kitange newakubadde mmange, ggwe nnaakibuulirako?
17 N'akaabira amaziga mu maaso ge ennaku musanvu embaga ng'ekyaliwo: awo olwatuuka ku lunaku olw'omusanvu n'amubuulira kubanga yamutayirira nnyo: n'abuulira abaana b'abantu be ekikokko kye yakokkola.
18 Abasajja ab'omu kibuga ne bamugamba ku lunaku olw'omusanvu enjuba nga tennagwa nti Ekisinga omnbisi gw'enjuki obuwoomerevu kiki? era ekisinga empologoma amaanyi kiki? N'agamba nti Singa temwalimya nte yange, Temwandivvuunudde kikokko kyange.
19 Awo omwoyo gwa Mukama ne gumujjako n'amaanyi, n'aserengeta e Asukulooni, n'abattamu abasajja asatu, n'anyaga omunyago gwabwe, n'abawa emiteeko (gy'engoye) abo abavvuunula ekikokko. Obusungu bwe ne bubuubuuka, n'ayambuka eri ennyumba ya kitaawe.
20 Naye mukazi wa Samusooni ne bamuwa munne, gwe yabanga naye nga ba mukwano.


text:
Okuva
Chapter 31
1 Mukama n'agamba Musa nti
2 Laba, mpise erinnya Bezaaleeri omwana wa Uli, omwana wa Kuuli, ow'omu kika kya Yuda:
3 era mmujjuzizza omwoyo gwa Katonda, mu magezi, ne mu kutegeera, ne mu kumanya, ne mu buli ngeri ya kukola,
4 okulowooza emirimu egy'amagezi, okukola ne zaabu, ne ffeeza, n'ekikomo,
5 ne mu kusala amayinja ag'okussaamu, ne mu kwola emiti, okukola mu buli ngeri ya kukola.
6 Nange, laba, nteeseewo wamu naye Okoliyaabu, omwana wa Akisamaki, ow'omu kika kya Ddaani; ne mu mitima gyabwe bonna abalina emitima egy'amagezi ngitaddemu amagezi bakole byonna bye nkulagidde:
7 eweema ey'okusisinkanirangamu, ne ssanduuko ey'obujulirwa, n'entebe ey'okusaasira egiriko, n'ebintu byonna eby'omu weema;
8 n'emmeeza n'ebintu byayo, n'ekikondo ekirungi n'ebintu byakyo byonna, n'ekyoto eky'okwoterezangako;
9 n'ekyoto eky'okwokerangako n'ebintu byakyo byonna, n'ekinaabirwamu n'entobo yaakyo;
10 n'ebyambalo ebikolebwa obulungi, n'ebyambalo ebitukuvu ebya Alooni kabona, n'ebyambalo eby'abaana be, okuweerereza mu bwakabona;
11 n'amafuta ag'okufukibwangako, n'eky'okwoteza eky'eby'akaloosa ebiwoomerevu ekya watukuvu: nga byonna bye nkulagidde, bwe balikola bwe batyo.
12 Mukama n'agamba Musa nti
13 Era buulira abaana ba Isiraeri nti Mazima mukwatanga ssabbiiti zange: kubanga ke kabonero wakati wange nammwe mu mirembe gyammwe gyonna; mulyoke mumanye nga nze Mukama abatukuza.
14 Kyemunaavanga mukwata ssabbiiti; kubanga lwe lutukuvu gye muli: buli anaalusobyanga talemanga kuttibwa: kubanga buli anaalukolerangako emirimu gyonna, omwoyo ogwo gunaazikirizibwanga mu bantu be.
15 Ennaku mukaaga emirimu gikolebwenga; naye ku lunaku olw'omusanvu wabangawo ssabbiiti olw'okuwummula okutukuvu, eri Mukama: buli anaakoleranga emirimu gyonna ku ssabbiiti, talemanga kuttibwa.
16 Abaana ba Isiraeri kyebanaavanga bakwata ssabbiiti, okwekuumanga ssabbiiti mu mirembe gyabwe gyonna, okuba endagaano etaliggwaawo.
17 Ke kabonero wakati wange n'abaana ba Isiraeri ennaku zonna: kubanga mu nnaku mukaaga Mukama yakola eggulu n'ensi, ne ku lunaku olw'omusanvu n'awummula, n'aweera.
18 Bwe yamala okwogera naye ku lusozi, Sinaayi, n'awa Musa ebipande bibiri eby'obujulirwa, ebipande eby'amayinja, ebyawandiikibwako n'engalo ya Katonda.


text:
Amawulire Amalungi Okuva eri Katonda!
Mawulire amalungi agava eri Katonda ge galuwa? Lwaki tusobola okugakkiriza? Brocuwa eno eddamu ebibuuzo ebikwata ku Bayibuli bye tutera okwebuuza.
Engeri gy’Osobola Okuganyulwa mu Brocuwa Eno
Brocuwa eno ejja kukuyamba okusoma Ekigambo kya Katonda, Bayibuli. Laba engeri gy’osobola okuzuula ebyawandiikibwa mu Baibuli yo.
Mawulire Ki Amalungi?
Yiga ebikwata ku mawulire agava eri Katonda, Lwaki kikulu okussaayo omwoyo ku mawulire ago, n’ekyo ky’osaanidde okukola.
Katonda y’Ani?
Katonda alina erinnya era atufaako?
Ddala Amawulire Amalungi Gava eri Katonda?
Tuyinza tutya okuba abakakafu nti ebiri mu Bayibuli bituufu?
Yesu y’Ani?
Manya lwaki Yesu yafa, ekinunulo kye kitegeeza, era n’ekyo Yesu ky’akola kati.
Ekigendererwa kya Katonda eri Ensi Kye Kiruwa?
Bayibuli ennyonnyola ensonga lwaki Katonsa yatonda ensi, okubonaabona kunaakoma ddi, era ensi eneebeera etya mu biseera eby’omu maaso awamu naabo abanaagibeerako.
Tuliddamu Okulaba Abaafa?
Kiki ekitutuukako bwe tufa? Tuliddamu okulaba abaagalwa baffe abaafa?
Obwakabaka bwa Katonda Kye Ki?
Kabaka w’Obwakabaka bwa Katonda y’ani, era Obwakabaka bwa Katonda bunaakola ki?
Lwaki Katonda Akyaleseewo Obubi n’Okubonaabona?
Obubi bwatandika butya, era lwaki Katonda akyabuleseewo? Okubonaabona kuliggwaawo
Amaka Gammwe Gayinza Gatya Okubaamu Essanyu?
Yakuwa, Katonda omusanyufu ayagala amaka gabeemu essanyu. Funa okubuulirira okutuukirawo okuva mu Bayibuli okukwata ku baami, abakyala, abazadde n’abaana.
Oyinza Otya Okumanya Eddiini ey’Amazima?
Waliwo eddiini emu yokka ey’amazima? Weetegereze ebintu bitaano ebiyamba omuntu okutegeera eddiini ey’amazima.
Amateeka ga Katonda Gatuganyula Gatya?
Yesu yannyonnyola ensonga lwaki twetaaga obulagirizi era n’atubuulira n’amateeka abiri amakulu ennyo.
Oyinza Otya Okusemberera Katonda?
Manya oba nga ddala Katonda awulira okusaba kwonna, osaanidde kusaba otya, na kiki kye tusobola okukola okusobola okusemberera Katonda.
Kiki Ekinaatuuka ku Ddiini?
Ekiseera kirituuka buli omu n’aba ng’asinza Katonda omu yekka ow’amazima?
Lwaki Katonda Alina Ekibiina ky’Abaweereza Be ku Nsi?
Bayibuli eraga engeri Abakristaayo ab’amazima gye bategekeddwamu n’ensonga lwaki bategekeddwa.
Lwaki Wandyeyongedde Okumanya Ebisingawo?
By’oyize ku Katonda ne mu Kigambo kye binaaganyula bitya abalala? Onooba na nkolagana ki ne Katonda?


text:
2 Samwiri
Chapter 11
1 Awo olwatuuka omwaka bwe gwatuukirira mu kiseera bakabaka mwe batabaalira, Dawudi n'atuma Yowaabu n'abaddu be awamu naye ne Isiraeri yenna; ne bazikiriza abaana ba Amoni ne bazingiza Labba. Naye Dawudi n'asigala e Yerusaalemi.
2 Awo olwatuuka akawungeezi Dawudi n'agolokoka n'ava ku kitanda kye n'atambula waggulu ku nnyumba ya kabaka: era ng'ayima ku nnyumba n'alaba omukazi ng'anaaba; era omukazi yali mulungi nnyo okutunuulira.
3 Awo Dawudi n'atuma n'abuuza omukazi bw'ali. Ne wabaawo eyayogera nti Oyo si Basuseba muwala wa Eriyaamu, mukazi wa Uliya Omukiiti?
4 Awo Dawudi n'atuma ababaka n'amutwala; n'ayingira gy'ali n'asula naye; (kubanga yali alongoosebwa obutali bulongoofu bwe;) omukazi n'addayo mu nuyumba ye.
5 Omukazi n'aba olubuuto; n'atuma n'abuulira Dawudi n'ayogera nti Ndi lubuto.
6 Dawudi n'atumira Yowaabu nti Mpeereza Uliya Omukiiti. Yowaabu n'aweereza Uliya eri Dawudi.
7 Awo Uliya bwe yajja gy'ali, Dawudi n'amubuuza Yowaabu bwe yali n'abantu bwe baali n'olutalo bwe lwali.
8 Dawudi n'agamba Uliya nti Serengeta mu nnyumba yo onaabe ebigere. Uliya n'ava mu nnyumba ya kabaka, ne wamugoberera omuwumbo (gw'emmere) oguvudde eri kabaka.
9 Naye Uliya n'asula ku mulyango gw'ennyumba ya kabaka wamu n'abaddu bonna aba mukama we, n'ataserengeta mu nnyumba ye.
10 Awo bwe baamubuulira Dawudi nti Uliya teyaserengese mu nnyumba ye, Dawudi n'agamba Uliya nti Tovudde mu lugendo? kiki ekyakulobedde okuserengeta mu nnyumba yo?
11 Uliya n'agamba Dawudi nti Essanduuko ne Isiraeri ne Yuda basula mu nsiisira; ne mukama wange Yowaabu n'abaddu ba mukama wange basiisidde ku ttale mu bbanga; nze nno naagenda mu nnyumba yange okulya n'okunywa n'okusula ne mukazi wange? nga bw'oli omulamu n'emmeeme yo nga bw'eri ennamu sijja kukola kigambo ekyo.
12 Awo Dawudi n'agamba Uliya nti Mala wano n'olwa leero, enkya nkusindike. Awo Uliya n'amala olunaku olwo n'olw'enkya mu Yerusaalemi.
13 Awo Dawudi bwe yamuyita n'alya n'anywera mu maaso ge; n'amutamiiza: awo akawungeezi n'afuluma okusula ku kitanda kye wamu n'abaddu ba mukama we, naye n'ataserengeta mu nnyumba ye.
14 Awo olwatuuka enkya Dawudi n'awandiikira Yowaabu ebbaluwa, n'agiweerereza mu mukono gwa Uliya.
15 N'awandiika mu bbaluwa nti Muteeke Uliya mu maaso awali olutalo olw'amaanyi; mumwabulire, balyoke bamufumite afe:
16 Awo olwatuuka Yowaabu bwe yekkaanya ekibuga, n'awa Uliya ekifo we yamanya nga we wali abazira.
17 Abasajja ab'omu kibuga ne bafuluma ne balwana ne Yowaabu: awo ku bantu ne kufaako abamu, ku baddu ba Dawudi; Uliya Omukiiti naye n'afa.
18 Awo Yowaabu n'atuma n'abuulira Dawudi eby'olutalo byonna;
19 n'akuutira omubaka ng'ayogera nti Bw'oliba ng'omaze okubuulira kabaka eby'olutalo byonna,
20 awo alunaatuuka kabaka bw'anaasunguwala, n'akugamba nti Kiki ekyabasembeza bwe mutyo okumpi: n'ekibuga okulwana? temwamanya nga baliyima ku bbugwe okulasa:
21 ani eyatta Abimereki mutabani wa Yerubbesesi? omukazi teyamukasukako enso ng'ayima ku bbugwe n'afiira e Sebezi? kiki ekyabasembeza bwe mutyo okumpi ne bbugwe? awo onooyogera nti N'omuddu wo Uliya Omukiiti naye afudde.
22 Awo omubaka n'agenda n'ajja n'ategeeza Dawudi byonna Yowaabu bye yamutuma.
23 Omubaka n'agamba Dawudi nti Abasajja baatuyiwako amaanyi ne batulumba ebweru mu bbanga, ne tufunvubira nabo okutuusa awayingirirwa mu mulyango.
24 Abalasi ne balasa abaddu bo nga bayima ku bbugwe; era ku baddu ba kabaka kufuddeko abamu, n'omuddu wo Uliya Omukiiti naye afudde.
25 Awo Dawudi n'agamba omubaka nti Bw'otyo bw'oba ogamba Yowaabu nti Ekigambo ekyo kireme okukunyiiza, kubanga ekitala kirya nga kyenkanya omuntu ne munne: weeyongere okunyweza olutalo lwo okulwana n'ekibuga okimenye: era omugumyanga omwoyo.
26 Awo muka Uliya bwe yawulira bba ng'afudde n'akungubagira bba we.
27 Awo bwe yamala okwabya olumbe, Dawudi n'atuma n'amuleeta ewuwe, n'aba mukazi we n'amuzaalira omwana ow'obulenzi. Naye ekigambo Dawudi kye yakola ne kinyiiza Mukama.


text:
Koseya
Chapter 8
1 Teeka ekkondeere ku mumwa gwo. Ng'empungu bw'atyo bw'ajja okulumba ennyumba ya Mukama: kubanga basobezza endagaano ne boonoona amateeka gange.
2 Balinkaabira nti Katonda wange, ffe Isiraeri tukumanyi.
3 Isiraeri asudde ekirungi: omulabe alibayigganya.
4 Bataddewo bakabaka naye si ku bwange; balonze abakungu nange nga sikimanyi; beekoledde ebifaananyi ne ffeeza yaabwe ne zaabu yaabwe balyoke bamalibwewo.
5 Asudde ennyana yo, ai Samaliya; obusungu bwange bubaakiddeko: ebiro biryenkana wa okutuusa lwe baliba n'obutayonoona?
6 Kubanga n'ekyo kivudde mu Isiraeri; omukozi ye yakikola, so si Katonda n'akatono: weewaawo, ennyana ya Samaliya erimenyekamenyeka.
7 Kubanga basiga embuyaga, era balikungula embuyaga ez'akazimu: talina ŋŋaano emera; ekiti tekiribala mmere; n'okubala bwe kiriba kibaze, bannaggwanga baligiriira ddala.
8 Isiraeri aliiriddwa ddala: kaakano bali mu mawanga ng'ekibya ekitaliiko bwe kisanyusa.
9 Kubanga bambuse eri Obwasuli ng'entulege eri emu yokka: Efulayimu aguliridde abaganzi.
10 Weewaawo, newakubadde nga bagulirira mu mawanga, kaakano naabakuŋŋaanya; era batanudde okukendeera olw'omugugu gwa kabaka w'abalangira.
11 Kubanga Efulayimu ayongedde ebyoto okuleeta okwonoona, ebyoto kyebivudde bibeera gy'ali eky'okuleeta okwonoona.
12 Newakubadde nga muwandiikira amateeka gange mu biragiro kakumi, biyitibwa kintu kinnaggwanga.
13 Ssaddaaka ez'ebyange ebiweebwayo, bawaayo ennyama okuba ssaddaaka ne bagirya; naye Mukama tabakkiriza: kaakano anajjukira obutali butuukirivu bwabwe n'abonereza olw'ebibi byabwe; balidda mu Misiri.
14 Kubanga Isiraeri yeerabidde Omukozi we, n'azimba amayumba; era Yuda ayongedde ebibuga ebiriko enkomera: naye ndiweereza omuliro ku bibuga bye, era gulyokya ebigo byabyo.


text:
Danyeri
Chapter 4
1 Nebukadduleeza kabaka nze mbawandiikidde abantu bonna, amawanga, n'ennimi, abatuula mu nsi zonna: emirembe gyeyongere gye muli.
2 Ndabye nga kirungi okulaga obubonero n'eby'amagero Katonda Ali waggulu ennyo bye yakola gye ndi.
3 Obubonero bwe nga bukulu! n'eby'amagero bye nga bya maanyi! obwakabaka bwe bwe bwakabaka obutaliggwaawo, n'okufuga kwe kwa mirembe na mirembe.
4 Nze Nebukadduleeza nali mpummulidde mu nnyumba yange, era nga njeerera mu lubiri lwange.
5 Ne ndaba ekirooto ekyantiisa; n'ebyo bye nnalowoolezanga ku kitanda kyange, n'omutwe gwange bye gwayolesebwanga, ne binneeraliikiriza.
6 Kyennava nteeka etteeka okuyingiza gye ndi abagezigezi bonna ab'e Babulooni bantegeeze amakulu g'ekirooto.
7 Awo ne bayingira abasawo, n'abafumu, n'Abakaludaaya, n'abalaguzi: ne njatulira ekirooto mu maaso gaabwe: naye ne batantegeeza makulu gaakyo.
8 Naye oluvannyuma Danyeri n'ayingira gye ndi, erinnya lye Berutesazza, ng'erinnya lya katonda wange bwe liri, era omuli omwoyo gwa bakatonda abatukuvu; ne njatulira ekirooto mu maaso ge nti
9 Ggwe Berutesazza, omukulu w'abasawo, kubanga mmanyi ng'omwoyo gwa bakatonda abatukuvu guli mu ggwe, so nga tewali kyama ekikweraliikiriza, mbuulira bye nnayolesebwa mu kirooto kyange kye ndabye, n'amakulu gaakyo.
10 Omutwe gwange bye gwayolesebwa ku kitanda kyange byali bwe biti: natunula, era, laba, omuti wakati mu nsi, n'obuwanvu bwagwo bunene.
11 Omuti ne gukula, ne guba gwa maanyi, n'obuwanvu bwagwo ne butuuka mu ggulu, n'okulengerwa kwagwo ne kutuuka ku nkomerero y'ensi zonna.
12 Amalagala gaagwo malungi, n'ebibala byagwo bingi, era mu gwo nwalimu emmere emala bonna: ensolo ez'omu nsiko zeggamanga nu kisiikirize kyagwo, n'ennyonyi z'omu ggulu ne zituula ku matabi gaagwo, ne byonna ebirina emibiri ne bigulyangako.
13 Nalaba mu ebyo omutwe gwange bye gwayolesebwa ku kitanda kyange, era laba, omutunuzi era omutukuvu n'akka ng'ava mu ggulu.
14 N'ayogerera waggulu, n'agamba bw'ati nti Temera ddala omuti, ogutemeko amaabi gaagwo, ogukunkumuleko amaagala gaagwo, osaasaanye ebibala byagwo: ensolo zive wansi waagwo, n’ennyonyi ku matabi gaagwo.
15 Era naye ekikonge ky'ekikolo kyagwo kireke mu ttaka, nga kiriko ekyuma ekisiba n'ekikomo, mu muddo omugonvu ogw'omu nsiko: era kitobenga omusulo ogw'omu ggulu, n'omugabo gwe gubenga n'ensolo mu muddo ogw'ensi:
16 omutima gwe guwaanyisibwe obutaba gwa muntu, aweebwe omutima gw’ensolo: era ebisera omusanvu bimuyiteko.
17 Omusango ogwo guvudde mu tteeka ery'abatunuzi, n'okuteesa okwo kuvudde mu kigambo eky'abatukuvu: abalamu balyoke bategeere ng'Oyo Ali waggulu ennyo ye afugira mu bwakabaka bw'abantu, era ng'abuwa buli gw'ayagala, era ng'akuza ku bwo asinga abantu bonna obunaku.
18 Ekirooto ekyo nze kabaka Nebukadduneeza nakirabye: naawe, gwe Berutesazza, tegeeza amakulu, kubanga abagezigezi bonna ab'omu bwakabaka bwange tebayinza kutegeeza makulu: naye ggwe oyinza, kubanga omwoyo gwa bakatonda abatukuvu guli mu ggwe.
19 Awo Danyeri, erinnya lye Berutesazza, n'alyoka yeewuunya akaseera, n'ebirowoozo bye ne bimweraliikiriza. Kabaka n'addamu n'ayogera nti Berutesazza, ekirooto kireme okukweraliikiriza newakubadde amakulu. Berutesazza n'addamu n'agamba nti Mukama wange, ekirooto kibe eri abo abakukyawa, n'amakulu gaakyo eri abalabe bo.
20 Omuti gwe walabye, ogwameze ne guba gwa maanyi, obuwanvu bwagwo ne butuuka mu ggulu, n'okulengerwa kwagwo mu nsi zonna:
21 amalagala gaagwo malungi, n'ebibala byagwo bingi, era mu gwo mulimu emmere emala bonna: n'ensolo ez'omu nsiko ne zibeera wansi waagwo, n'ennyonyi ez'omu ggulu ne zituula ku matabi gaagwo,
22 ye ggwe, ai kabaka, akuze n'oba wa maanyi: kubanga obukulu bwo bukuze, ne butuuka mu ggulu, n'okufuga kwo ku nkomerero y'ensi zonna.
23 Era kubanga kabaka yalabye omutunuzi era omutukuvu ng'akka ng'ava mu ggulu, era ng'ayogera nti Temera ddala omuti, oguzikirize: era naye ekikonge ky'ekikolo kyagwo kirekere mu ttaka: nga kiriko ekyuma ekisiba n'ekikomo, mu muddo omugonvu ogw'omu nsiko: era kitobenga n'omusulo ogw'omu ggulu, n'omugabo gwe gubenga n'ensolo ez'omu nsiko: okutuusa ebiseera omusanvu lwe birimuyitako:
24 amakulu ge gano ai kabaka, era lye tteeka ly'Oyo Ali waggulu ennyo, erijjidde mukama wange kabaka:
25 ng'oligobebwa okuva mu bantu, era olibeera wamu n'ensolo ez'omu nsiko, era oliriisibwa omuddo ng'ente, era olitoba omusulo ogw'omu ggulu, era ebiseera omusanvu birikuyitako: okutuusa lw'olitegeera ng'Oyo Ali waggulu ennyo ye afugira mu bwakabaka bw'abantu, era abuwa buli gw'ayagala.
26 Era kubanga balagidde okuleka ekikonge ky'ekikolo ky'omuti: obwakabaka bwo bulinywera gy'oli bw'olimala okutegeera ng'eggulu lye lifuga.
27 Kale, ai kabaka, okuteesa kwange kukkirizibwe mu maaso go, era omalire ddala ebibi byo ng'okola eby'obutuukirivu, n'ebikolwa byo ebitali bya butuukirivu ng'osaasira abaavu, mpozzi okuwummula kwo kwongerweko.
28 Ebyo byonna byatuuka ku kabaka Nebukadduneeza.
29 Emyezi kkumi n'ebiri bwe gyayitawo, yali atambula mu lubiri lw'e Babulooni.
30 Kabaka n'ayogera nti Kino si Babulooni ekikulu, kye nnazimba okuba ennyumba ya bakabaka n'amaanyi ag'obuyinza bwange n'olw'ekitiibwa eky'obukulu bwange?
31 Ekigambo kyali nga kikyali mu kamwa ka kabaka, eddoboozi ne ligwa nga liva mu ggulu, nti Ggwe kabaka Nebukadduneeza, kyogerwa eri ggwe: obwakabaka bukuvuddeko.
32 Era onoogobebwa okuva mu bantu, era olibeera wamu n'ensolo ez'omu nsiko: era oliriisibwa omuddo ng'ente, era ebiseera omusanvu birikuyitako: okutuusa lw'olitegeera ng'Oyo Ali waggulu ennyo ye afugira mu bwakabaka bw'abantu, era abuwa buli gw'ayagala.
33 Mu ssaawa eyo ekigambo ne kituukiririra Nebukadduneeza: n'agobebwa okuva mu bantu, n'alya omuddo ng'ente, n'omubiri gwe ne gutoba omusulo ogw'omu ggulu, okutuusa enviiri ze lwe zaakula nga ebyoya by'empungu, n'enjala ze nga enjala z'ennyonyi.
34 Ennaku ezo bwe zaggwa nze Nebukadduneeza ne nnyimusa amaaso gange eri eggulu, amagezi gange ne ganziramu, ne nneebaza Oyo Ali waggulu ennyo, ne mmutendereza ne mmuwa ekitiibwa oyo abeera omulamu emirembe n'emirembe, kubanga okufuga kwe kwe kufuga okutaliggwaawo, n'obwakabaka bwe bwa mirembe na mirembe:
35 n'abo bonna abatuula mu nsi abalowooza nga si kintu: era akola nga bw'ayagala mu ggye ery'omu ggulu, era ne mu abo abatuula mu nsi: so siwali ayinza okuziyiza omukono gwe, newakubadde okumugamba nti Okola ki?
36 Mu kiseera ekyo amagezi gange ne ganziramu: n'olw'ekitiibwa eky'obwakabaka bwange, obukulu bwange n'okumasamasa kwange ne binziramu: n'abakungu bange n'abaami bange ne bannoonya; ne nnywezebwa mu bwakabaka bwange, n'obukulu obungi ennyo ne bunnyongerwako.
37 Kale nze Nebukadduneeza mmutendereza era mmugulumiza era mmuwa ekitiibwa Kabaka w'eggulu: kubanga emirimu gye gyonna mazima, n'amakubo ge ga nsonga: n'abo abatambulira mu malala ayinza okubajeeza.


text:
Essuula 11
1 Okukkiriza kye kinyweza ebisuubirwa kye kitegeereza ddala ebigambo ebitalabika.
2 Kubanga abakadde baategeerezebwa mu okwo.
3 Olw'okukkiriza tutegeera ng'ebintu byonna byakolebwa kigambo kya Katonda, era ekirabika kyekyava kirema okukolebwa okuva mu birabika.
4 Olw'okukkiriza Abiri yawa Katonda ssaddaaka esinga obulungi okukira eya Kayini, eyamutegeezesa okuba n'obutuukirivu, Katonda bwe yategeereza ku birabo bye: era olw'okwo newakubadde nga yafa akyayogera.
5 Olw'okukkiriza, Enoka yatwalibwa obutalaba kufa; n'atalabika kubanga Katonda yamutwala: kubanga bwe yali nga tannatwalibwa yategeezebwa okusumibwa Katonda:
6 era awataba kukkiriza tekiyinzika kusiimibwa: kubanga ajja eri Katonda kimugwanira okukkiriza nga Katonda waali, era nga ye mugabi w'empeera eri abo abamunoonya.
7 Olw'okukkiriza Nuuwa, bwe yalabulwa Katonda ku bigambo ebyali bitannalabika, n'atya bulungi n'asiba eryato olw'okulokola ennyumba ye; kyeyava asalira ensi omusango, n'afuuka omusika w'obutuukirivu obuli mu kukkiriza.
8 Olw'okukkiriza Ibulayimu, bwe yayitibwa, n'awulira n'okugenda n'agenda mu kifo kye yali agenda okuweebwa okuba obusika; n'avaayo nga tamanyi gy'agenda.
9 Olw'okukkiriza n'abeeranga omugenyi mu nsi eyasuubizibwa, ng'etali yiye, ng'asula mu weema wamu ne Isaaka ne Yakobo, basika banne ab'okusuubizibwa okwo:
10 kubanga yalindirira ekibuga kiri ekirina emisingi, Katonda kye yakuba kye yazimba.
11 Olw'okukkiriza era ne Saala yennyini n'aweebwa amaanyi okuba olubuto newakubadde nga yali ayitiridde mu myaka, kubanga oyo eyasuubiza yamulowooza nga mwesigwa:
12 era kyebaava bazaalibwa oyo omu era eyali ng'afudde, abali ng'emmunyeenye ez'omu ggulu obungi, era ng'omusenyu oguli ku ttale ly'ennyanja ogutabalika.
13 Abo bonna baafiiira mu kukkiriza, nga tebaweereddwa ebyasuubizibwa, naye nga babirengerera wala, era nga babiramusa, era nga baatula nga bagenyi era abatambuze ku nsi.
14 Kubanga aboogera bwe batyo boolesa nga banoonya ensi ey'obutaka.
15 Era singa bajjukira ensi eri gye baavaamu, bandibadde n'ebbanga okuddayo.
16 Naye kaakano beegomba ensi esinga obulungi, ye y'omu ggulu; Katonda kyava alema okukwatibwa ensonyi ku lw'abo, okuyitibwanga Katonda waabwe: kubanga yabateekerateekera ekibuga.
17 Olw'okukkiriza Ibulayimu; bwe yakemebwa, n'awaayo Isaaka; era eyaweebwa ebyasuubizibwa n'essanyu yali agenda okuwaayo omwana we eyazaalibwa omu yekka;
18 eyagambibwa nti Mu Isaaka ezzadde lyo mwe linaayitirwanga:
19 bwe yalowooza nga Katonda ayinza okuzuukiza mu bafu era; era mwe yamuweerwa mu kifaananyi.
20 Olw'okukkiriza Isaaka yasabira omukisa Yakobo ne Esawu, era mu bigambo ebyali bigenda okujja.
21 Olw'okukkiriza Yakobo, bwe yali agenda okufa, yasabira omukisa abaana ba Yusufu bombiriri; n'asinza ng'akutamye ku musa gw'omuggo gwe.
22 Olw'okukkiriza Yusufu, bwe yali ng'anaatera okufa, n'ayogera ku kuvaayo kw'abaana ba Isiraeri; n'alagira eby'amagumba ge.
23 Olw'okukkiriza Musa, bwe yazaalibwa, abazadde be ne bamukwekera emyezi esatu, kubanga baamulaba nga mulungi; ne batatya kiragiro kya kabaka.
24 Olw'okukkiriza Musa, bwe yakula, n'agaana okuyitibwanga omwana wa muwala wa Falaawo;
25 ng'asinga okwagala okukolebwanga obubi awamu n'abantu ba Katonda okukira okubanga n'okwesiima okw'ekibi okuggwaawo amangu;
26 ng'alowooza ekivume kya Kristo okuba obugagga obusinga ebintu by'e Misiri: kubanga yeekaliriza empeera eyo.
27 Olw'okukkiriza n'aleka Misiri, nga tatya busungu bwa kabaka: kubanga yagumiikiriza ng'alaba oyo atalabika.
28 Olw'okukkiriza yakola Okuyitako n'okumansira omusaayi, eyazikiriza ababereberye aleme okubakomako.
29 Olw'okukkiriza ne bayita mu Nnyanja Emmyufu nga ku lukalu: Abamisiri bwe baagezaako okukola bwe batyo ne basaanyizibwawo.
30 Olw'okukkiriza bbugwe wa Yeriko n'agwa, nga kimaze okwebungululirwa ennaku musanvu.
31 Olw'okukkiriza Lakabu omwenzi oyo teyazikiririra wamu n'abo abataagonda, bwe yasembeza abakessi emirembe.
32 Njogere ki nate? Kubanga ebbanga linanzigwako bwe nnaayogera ku Gidiyooni, Balaki, Samusooni, Yefusa; ku Dawudi ne Samwiri ne bannabbi:
33 olw'okukkiriza abo be baawangula obwakabaka, be baakola eby'obutuukirivu, be baafuna ebyasuubizibwa, be baabuniza obumwa bw'empologoma,
34 be baazikiza amaanyi g'omuliro, be badduka obwogi bw'ekitala, be baaweebwa amaanyi okuva mu bunafu, be baafuuka abazira mu ntalo, be baagoba eggye ly'ab'amawanga.
35 Abakazi ne baweebwa abafu baabwe mu kuzuukira: n'abalala ne bayigganyizibwa, nga tebaganya kununulibwa, balyoke baweebwe okuzuukira okusinga obulungi:
36 n'abalala ne bakemebwa nga baduulirwa era nga bakubibwa, era nate nga basibibwa ne bateekebwa mu kkomera:
37 baakubibwa amayinja, baasalibwamu n'emisumeeno, baakemebwa, battibwa n'ekitala: baatambulanga nga bambadde amaliba g'endiga n'ag'embuzi; nga tebalina kantu, nga babonyaabonyezebwa, nga bakolwa obubi
38 (ensi beetaasaanira), nga bakyamira mu malungu ne ku nsozi ne mu mpuku ne mu bunnya obw'ensi.
39 N'abo bonna bwe baamala okutegeezebwa olw'okukkiriza kwabwe, ne batafuna ekyasuubizibwa,
40 Katonda bwe yatulabira edda ffe ekisinga obulungi, bo baleme okutuukirizibwa ffe nga tetuliiwo.


text:
Essuula 5
1 Kubanga buli kabona asinga obukulu, bw'aggibwa mu bantu, ateekebwawo ku bwa bantu mu bigambo ebiri eri Katonda alyoke awengayo ebirabo era ne ssaddaaka olw'ebibi:
2 ayinza okukwata empola abatamanyi n'abakyamye, kubanga era naye yennyini yeetooloddwa obunafu;
3 era olw'obwo kimugwanira nga ku lw'abantu, era bwe kityo ku lulwe yennyini, okuwangayo olw'ebibi.
4 So omuntu yenna teyeetwalira yekka kitiibwa ekyo, wabula ng'ayitiddwa Katonda, era nga Alooni.
5 Era bw'atyo Kristo teyeegulumiza yekka okufuuka kabona asinga obukulu, wabula oyo eyamugamba nti Ggwe oli Mwana wange, Leero nkuzadde ggwe:
6 era nga bw'ayogera awalala nti Ggwe oli kabona emirembe gyonna ng'engeri ya Merukizeddeeki bw'eri.
7 Oyo mu nnaku ze yabeereramu mu mubiri gwe, bwe yawaayo okwegayirira n'okusaba eri oyo eyayinza okumulokola mu kufa n'okukaaba ennyo n'amaziga, era bwe yawulirwa olw'okutya kwe Katonda,
8 newakubadde nga Mwana, naye yayiga okugonda olw'ebyo bye yabonaabona:
9 awo bwe yamala okutuukirizibwa, n'afuuka ensonga y'obulokozi obutaggwaawo eri abo bonna abamuwulira;
10 Katonda gwe yayita kabona asinga obukulu ng'engeri ya Merukizeddeeki bw'eri.
11 Gwe tulinako ebigambo ebingi okwogera era ebizibu okutegeeza, kubanga mufuuse baggavu b'amatu.
12 Kubanga bwe kibagwanira okubeeranga abayigiriza olw'ebiro ebyayita, mwetaaga nate omuntu okubayigiriza ebisookerwako eby'olubereberye eby'ebigambo bya Katonda; era mufuuse abeetaaga amata, so si mmere nkalubo.
13 Kubanga buli anywa amata nga tannamanya kigambo kya butuukirivu; kubanga mwana muto.
14 Naye emmere enkalubo ya bakulu, abalina amagezi agayigirizibwa olw'okugakoza okwa wulanga obulungi n'obubi.


text:
Yeremiya
Chapter 20
1 Awo Pasukuli mutabani wa Immeri kabona, eyali omwami omukulu ow'omu nnyumba ya Mukama, n’awulira Yeremiya ng'alagula ebyo.
2 Awo Pasukuli n'akuba Yeremiya nnabbi n'amusiba mu nvuba eyali mu mulyango ogw'engulu ogwa Benyamini ogwali mu nnyumba ya Mukama.
3 Awo olwatuuka enkya Pasukuli n'aggya Yeremiya mu nvuba. Awo Yeremiya n'amugamba nti Mukama takutuumye linnya lyo Pasukuli wabula Magolumissabibu.
4 Kubanga bw'ati bw'ayogera Mukama nti Laba, ndikufuula eky'entiisa eri ggwe kennyini n'eri mikwano gyo bonna: era baligwa n'ekitala eky'abalabe baabwe, n'amaaso go galikiraba: era ndiwa Yuda yenna mu mukono gwa kabaka w'e Babulooni, naye alibatwala e Babulooni nga basibe, era alibatta n'ekitala.
5 Era nate ndiwa obugagga bwonna obw'omu kibuga kino n'amagoba gaamu gonna n'ebintu byamu byonna eby'omuwendo omungi, weewaawo, ebintu byonna ebya bassekabaka ba Yuda ndibiwa mu mukono gw'abalabe baabwe, abalibanyaga ne babakwata ne babatwala e Babulooni.
6 Naawe, Pasukuli, n'abo bonna abali mu nnyumba yo baligenda mu busibe: era olituuka e Babulooni, era olifiira eyo, era oliziikirwa eyo, ggwe ne mikwano gyo bonna be walagula eby'obulimba.
7 Ai Mukama, wannimba nze ne nnimbibwa: onsinga nze amaanyi era owangudde: nfuuse ekisekererwa okuzibya obudde, buli muntu ankudaalira.
8 Kubanga buli lwe njogera, njogerera waggulu; njogerera waggulu nti Ekyejo n'okunyaga: kubanga ekigambo kya Mukama bakifuula ekivume gye ndi n'eky'okusekererwa okuzibya obudde.
9 Era bwe njogera nti Siimwogereko so sikyayogerera mu linnya lye, kale mu mutima gwange muba ng'omuliro ogubuubuuka ogusibibwa mu magumba gange, era nga nkooye okuzibiikiriza so siyinza kubeerera awo.
10 Kubanga mpulidde okulyolyoma kw'abangi, entiisa enjuyi zonna. Muloope, naffe tunaamuloopa bwe boogera mikwano gyange ennyo bonna, bo abalabirira okuwenyera kwange; mpozzi anaasendebwasendebwa, naffe tunaamuwangula, era tulimuwalanako eggwanga:
11 Naye Mukama ali nange ng'ow'amaanyi ow'entiisa: abanjigganya kyebaliva beesittala so tebaliwangula: baliswala nnyo, kubanga tebakoze bya magezi, balikwatibwa ensonyi ezitaliggwaawo eziteerabirwenga ennaku zonna.
12 Naye, ai Mukama w'eggye, akema omutuukirivu, alaba emmeeme ey'omunda, ndabe eggwanga lyo ly'oliwalana ku bo; kubanga nkubikkulidde ensonga yange.
13 Muyimbire Mukama, mutendereze Mukama: kubanga awonyezza emmeeme y'oyo eyeetaaga mu mukono gw'abo abakola obubi.
14 Olunaku kwe nnazaalirwa lukolimirwe: olunaku mmange kwe yanzaalira luleme okuweebwa omukisa.
15 Akolimirwe oyo eyamuleetera kitange ebigambo nti Ozaaliddwa mwana wa bulenzi; ng'amusanyusa nnyo.
16 Era omusajja oyo abeere ng'ebibuga Mukama bye yasuula n'ateenenya: awulire okukaaba enkya, n'okwogerera wa ggulu mu ttuntu;
17 kubanga teyanzita bwe nnava mu lubuto; bw'atyo mmange yandibadde entaana yange, n'olubuto lwe lwandibadde lukulu ennaku zonna.
18 Naviira ki mu lubuto okulaba okutegana n'obuyinike, ennaku zange zimalibwewo olw'ensonyi?


text:
ABAFUMBO batabuse okukkakkana nga baanise obuziina bwabwe mu lujjudde omukazi bw’alumirizza bba okwenyigira mu bikolwa by’ekirogo.
Aidah Nakalema omutuuze w’e Lukuli Nang’anda mu gombolola y’e Makindye atutte bba Lawrence Kyakonye mu FIDA ng’agamba nti ayitirizza okweraguza.
Ategeezezza bannamateeka nti omusajja ono aleeta abasawo b’ekinnansi mu maka gaabwe ne bakola ebyawongo nga muno mulimu okusala embuzi n’endiga omusaayi ne bagumansa mu luggya kyokka nga bino byonna babikola abaana abato balaba.
Ayongeddeko nti tamanyi kigendererwa kya musajja ono era n’agamba nti afunye okutya nti ebintu by’akola biyinza okufuuka eby’obulabe ne bitandika okubatulugunya ky’atidde nti kijja kukosa abaana.
Bannamateeka baabayise okweyanjula ku kitebe kyabwe e Kamwokya babituulemu.


text:
Bya TEDDY NAKANJAKKO
NGA Uganda yeetegekera emisinde gy’okwetooloola ebyalo egya yunivasite okuva mu nsi yonna (World University Crosscountry), ekibiina ekigatta yunivasite ekya NUSUF kisasudde ensimbi ezeetaagisa okuziddukanya.
Omuwandiisi wa NUSUF, Patrick Ssebuliba, yagambye nti ensimbi 5000 eza Euro (eza Uganda obukadde 17)ezeetaagibwa ekibiina ekifuga emizannyo gya yunivasite mu nsi yonna (FISU) ze zaasasuddwa.
Emisinde gyakubaawo nga March 23 2014, mu kisaawe kya Entebbe Golf Club, era nga Decemebr 1 wagenda kubaayo ez’okwegezaamu n’okuyamba Uganda okulonda ttiimu enaakiika mu z’omwaka ogujja.
Amawanga 13 gakakasizza okuzeetabamu era muno mulimu; France, Morocco, Bungereza, DRC, Mali, Kenya, Tanzania, Rwanda, Ethiopia, Zambia, South Afrika n'amalala.


text:
Isaaya
Chapter 55
1 Mukale, buli muntu alumiddwa ennyonta, mujje eri amazzi, n'oyo atalina bigula; mujje mugule mulye; weewaawo, mujje mugule omwenge n'amata awatali bigula awatali muwendo.
2 Lwaki okuwaayo ebigula olw'ebyo ebitali bya kulya? lwaki okuteganira ebyo ebitakkutibwa? mumpulirire ddala nze, mulye ebirungi, obulamu bwammwe busanyukire amasavu.
3 Mutege amatu gammwe, mujje gye ndi; muwulire, n'obulamu bwammwe bunaaba bulamu: nange saalagaana nammwe endagaano eteriggwaawo, kwe kusaasira kwa Dawudi okw'enkalakkalira.
4 Laba, mmuwaddeyo okuba omujulirwa eri amawanga, omukulu era omugabe eri amawanga.
5 Laba, oliyita eggwanga lye wali tomanyi, era eggwanga eryali terikumanyi liriddukira gy'oli, ku lwa Mukama Katonda wo ne ku lw'Omutukuvu wa Isiraeri; kubanga akugulumizizza.
6 Munoonye Mukama nga bw'akyayinzika okulabika, mumukaabirire nga bw'akyali okumpi:
7 omubi aleke ekkubo lye, n'omuntu atali mutuukirivu aleke ebirowoozo bye: era akomewo eri Mukama, naye anaamusaasira; adde eri Katonda waffe, kubanga anaasonyiyira ddala nnyo.
8 Kubanga ebirowoozo byange si birowoozo byammwe, so n'amakubo gammwe si makubo gange, bw'ayogera Mukama.
9 Kuba eggulu nga bwe lisinga ensi obugulumivu, amakubo gange bwe gasinga bwe gatyo amakubo gammwe, n'ebirowoozo byange ebirowoozo byammwe.
10 Kuba enkuba nga bw'ekka n'omuzira okuva mu ggulu, ne bitaddayo, naye ne bifukirira ettaka, ne birimeza ne biribaza, ne biwa omusizi ensigo n'omuli ebyokulya;
11 bwe kityo me kinaabanga ekigambo kyange ekiva mu kamwa kange: tekiridda gye ndi nga kyereere, naye kirikola ekyo kye njagala, era kiriraba omuisa mu ekyo kye nnakitumirira.
12 Kubanga mulifuluma n'essanyu, nulitwalibwa n'emirembe okuvaayo: ensozi n'obusozi ziribaguka okuyinba mu maaso gammwe, n'emiti yonna egy'oku ttale girikuba mu agalo.
13 Mu kifo ky'omweramanyo mulimera olusambya, ne mu ifo ky'omutovu mulimera omumwanyi: era kiriba eri Mukama erinnya, akabonero akataliggwaawo akataliggibwawo.


text:
MU baagalana buli omu abaako n’ekimusikiriza ku munne gw’aba afunye. Abantu bangi abafuna abaagalwa nga balina kwe basinziira okugeza nga ku kikula ky’omuntu ate abalala basinziira ku nneeyisa yaabwe.
Abamu bafuna abantu okusinziira ku kikula kyabwe okugeza ow’akabina, omuwanvu, omutono, ow’eriiso, ow’entumbwe n’ebirala bingi.
Mu pulogulaamu y’Akasaale k’omukwano ebeerawo buli Lwakutaano ku Bukedde ttivvi 1, omuba bassenga Halima Namakula, Annet Nandujja ne Kkojja Abbey Kabanda nga batunnyonnyola ku nsonga z’omukwano mu kisenge, leero batulaze ebimu ku bintu abasajja abamu bye basinga okwegomba ku baagalwa baabwe be baba bafunye.
Kkojja Kabanda agamba nti ebimu ku bintu abasajja bye basinga okwegomba ku bakyala mulimu obweru, obuwanvu, omumpi, eriiso, empiisa n’ebirala.
Agamba nti era waliyo n’abasajja abeegomba eddoboozi ly’omuntu naye ng’abakazi abasinga baba n’amaloboozi agakuba nga wakamufuna okusobola okufuna ky’aba ayagala kyokka n’atuuka ekiseera n’aba nga akaayuukana nga essunsa. Wano we yasabidde abakyala okuba bakakamu.
Omukyala ne bw’aba mulungi atya nga bamuyiwako amazzi ne baganywa naye nga talina mpisa taba mufumbi.
Wabula ye Nandujja n’ayongerako nti waliyo abasajja abeegomba entumbwe kyokka bwamala okumutuusa awaka n’atandiika okumwambaza emivuliya nga yeewala abasajja abalala okumulaba. Eyo enkola ya kikadde.
Ye Namakula n’awumbawumba ng’agamba nti singa yali musajja, yandifunye omukazi alina ku feesi erabikako kuba ye paasipooti y’abakyala buli muntu w’atuusiza amaaso.


text:
Oruganikyo 6: Omwana Omurungi, n’Omubi
DORA hati Kaini n’Aberi. Boona bakuzire. Kaini akafooka mulimi. Akalima ebintu eby’enjuma, ebijuma hamu n’eby’emikubi.
Aberi akafooka muliisa w’entaama. Akaba nagonza muno kurolerra obutaama obuto. Nukwo zikule kurungi nahabwekyo akesanga aine igana ly’entaama eryokurolerra.
Kiro kimu, Kaini na Aberi bakaleeta ebisembo hali Ruhanga. Kaini akaleeta ebimu ha byokulya ebyakaba alimire. N’Aberi akaleeta emu h’antaama ekaba n’ezooka kurungi muno. Yahwe akasiima Aberi n’ekisembo kye. Kyonka tarasimiire Kaini hamu n’ekisembo kye. Nomanya habwaki?
Kitabe ngu ekisembo ky’Aberi kyali kirungi okukira ekya Kaini. Kwonka Aberi akaba ali musaija murungi. Akaba nagonza Yahwe hamu na mugenzi we. Baitu Kaini akaba ali mubi muno; akaba atarukugonza mugenzi we.
Ruhanga akagambira Kaini kuhinduraho ha ngeso ze. Baitu Kaini atamuhulirize. Kaini akabihirwa muno ngu Ruhanga nagonza muno Aberi kukira we. Kaini akagambira Aberi: ‘Katugendeho mu musiri.’ Obu bakaba bali boonka, Kaini akatera mugenzi we Aberi muno, yamwita. Ekyo kitabe kibi muno Kaini eki Yakozire?
Nobukyakuba ngu Aberi akafa. Ruhanga nakyamwijuka. Ruhanga tayebwa abantu abarungi nk’Aberi. Nahabwekyo, ekiro kimu Yahwe Ruhanga naija kugarurra Aberi obwomezi. Mubwire obu taligaruka kufa. Alisobora kuba mwomezi omu nsi enu ebiro byona. Tikiriba kirungi okumanya abantu abarungi nk’Aberi?
Baitu Ruhanga tasemezebwa ababi nka Kaini. Hanyuma Kaini y’okwita mugenzi we, Ruhanga akamufubira kandi yamubingira kimu kuruga ha b’enganda ze. Kaini obu yagenzire mukicweka ekindi eky’ensi, akatwara omu h’abanyanya ayafokere mukazi we.
Mubwire obu, Kaini na mukazi we bakatunga abaana. Abatabani n’abahara ba Adamu abandi bakaswerangana bazaara abaana. Bwangu abantu bakakanya muno omu nsi. Hati katwegeho hali abamu.
Okubanza 4:2-26; 1 Yohana 3:11, 12; Yohana 11:25.
Ebikaguzo
- Kaini na Aberi baali nibakora mirimu ki?
- Bisembo bya mulingo ki ebi Kaini na Aberi baleetiire Yahwe?
- Habwaki Yahwe yasiimire ekisembo kya Aberi, kandi natasiima ekya Kaini?
- Kaini akaba ali muntu wa mulingo ki, kandi Yahwe akalengaho kumugorra ata?
- Kiki Kaini eki yakozere obu bakaba bonka na mugenzi we omu musiri?
- Soborra kiki ekyabaire hali Kaini hanyuma y’okwita mugenzi we.
Ebikaguzo ebindi
- Soma Okubanza 4:2-26.
Yahwe akasoborra ata entekereza embi ey’omu mutima Kaini eyakaba aine?(Kub. 4:7)
Kaini akoleka ata ekikaba kiri mu mutima gwe? (Kub. 4:9)
Yahwe narora ata okuseesa esagama eyetaine musango? (Kub. 4: 10; Is. 26:21)
- Soma 1 Yohana 3:11, 12.
Habwaki Kaini yabihiirwe muno, kandi kinu nikitwegesa ki ebiro binu? (Kub. 4:4, 5; Nfu. 14:30; 28:22)
Baibuli neyoleka eta ngu n’ab’omu maka gaitu nobu baraaba batarukugonza Yahwe, itwe nitusobora kusigara tuli besigwa? (Zab. 27:10; Mat. 10:21, 22)
- Soma Yohana 11:25.
Yahwe nagumya ata abo boona abaferiire omubuhikirire? (Yoh. 5:24)


text:
Ekyamateeka
Chapter 19
1 Mukama Katonda wo bw'alizikiriza amawanga, Mukama Katonda wo ensi yaago gy'akuwa, on'obasikira, n'otuula mu bibuga byabwe ne mu nnyumba zaabwe;
2 olyeyawulira ebibuga bisatu wakati mu nsi yo, Mukama Katonda wo gy'akuwa okugirya.
3 Olyelimira oluguudo, era olisala mu nsalo z'ensi yo, Mukama Katonda wo gy'akusisa, okuba ebitundu bisatu, buli atta omuntu addukirenga omwo.
4 Era eno ye nsonga y'oyo atta omuntu anaddukiranga omwo n'aba nga mulamu: buli anattanga munne nga tamanyiridde, so nga tamukyawanga lubereberye;
5 ng'omuntu bw'ayingira mu kibira ne munne okutema omuti, n'agalula embazzi omukono gwe okutema omuti, embazzi n'ewanguka mu kiti kyayo, n'egwa ku munne, n'okufa n'afa; anaddukiranga mu kimu ku bibuga ebyo n'aba mulamu:
6 awalana eggwanga ly'omusaayi alemenga okugoberera eyatta omuntu, omutima gwe nga gukyasunguwadde, n'amutuukako, kubanga olugendo lunene, n'amufumita okumutta; so ga tasaanidde kufa, kubanga tamukyawanga lubereberye.
7 Kyenva nkulagira nga njogera nti Olyeyawulira ebibuga bisatu.
8 Era oba nga Mukama Katonda wo aligaziya ensalo yo, nga bwe yalayirira bajjajja bo, n'akuwa ensi yonna gye yasuubiza okuwa bajjajja bo;
9 bw'oneekuumanga ekiragiro kino kyonna okukikola, kye nkulagira leero, okwagalanga Mukama Katonda wo, n'okutambuliranga mu makubo ge bulijjo; n'olyoka weeyongerera ebibuga bisatu ebirala ku bino ebisatu:
10 omusaayi ogutaliiko musango guleme okuyiika mu nsi yo Mukama Katonda wo gy'akuwa okuba obusika, bwe kityo omusaayi ne gukubaako.
11 Naye omuntu yenna bw'akyawanga munne, n'amuteega, n'amugolokokerako, n’amufumita okumutta n'okufa n'afa; n'addukira mu kimu ku bibuga ebyo:
12 kale abakadde b'ekibuga kye, banaatumanga ne bamuggyayo, ne bamuwaayo mu mukono gw'oyo awalana eggwanga ly'omusaayi, afe.
13 Eriiso lyo terimusaasiranga; naye onoggyangawo mu Isiraeri omusaayi ogutaliiko musango, olyoke olabenga ebirungi.
14 Tojjululanga nsalo ya muliraanwa wo, ab'edda gye baasimba, mu busika bwo bw'olisika mu nsi Mukama Katonda wo gy'akuwa okugirya.
15 Omujulirwa omu tagolokokeranga ku muntu olw'obutali butuukirivu bwonna oba olw'ekibi kyonna, mu kibi kyonna ky'ayonoona: olw'akamwa k'abajulirwa ababiri oba olw'akamwa k'abajulirwa abasatu ekigambo kinaanywezebwanga.
16 Omujulirwa atali mutuukirivu bw'agolokokeranga ku muntu yenna okutegeeza ng'akoze bubi;
17 abasajja bombi abawakana empaka ezo banaayimiriranga mu maaso ga Mukama, mu maaso ga bakabona n'abalamuzi abalibaawo mu nnaku ziri;
18 kale abalamuzi banaakemerezanga nayo: era, laba, omujulirwa oyo bw'abanga omujulirwa ow'obulimba, era ng'awaayirizza muganda we;
19 kale munaamukoleranga nga bw'abadde alowooza okukola muganda we: bw'otyo bw'onoggyangawo obubi wakati wo.
20 N'abo abasigalawo b'anaawuliranga ne batya ne batakola nate okuva ku biro biri obubi bwonna obuli ng'obwo wakati wo.
21 So n'eriisa lyo terisaasiranga; obulamu bugattwenga obulamu, eriiso ligattwenga eriiso, erinnyo ligattwenga erinnyo, omukono gugattwenga omukono, ekigere kigattwenga ekigere.


text:
Isaaya
Chapter 59
1 Laba, omukono gwa Mukama teguyimpawadde n'okuyinza ne gutayinza kulokola; so n'okutu kwe tekumuggadde n'okuyinza ne kutayinza kuwulira:
2 naye obutali butuukirivu bwammwe bwe bwawudde mmwe ne Katonda wammwe, n'ebibi byammwe bye bimukwesezza amaaso, n’atayagala kuwulira.
3 Kubanga emikono gyammwe gyonoonese n'omusaayi, engalo zammwe n'obutali butuukirivu; emimwa gyammwe gyogedde eby'obulimba, olulimi lwammwe luvulungutana eby'ekyejo.
4 Tewali awaaba eby'ensonga so tewali awoza eby'amazima: beesiga obutaliimu ne boogera eby'obulimba; baba mbuto za bubi ne bazaala obutali butuukirivu.
5 Baalula amagi ag'essalambwa ne baluka engoye eza nnabbubi: alya ku magi gaabwe afa n'ekyo ekibetentebwa ne kiwamatukamu embalasaasa.
6 Engoye zaabwe tezirifuuka byambalo, so tebalyebikka mirimu gyabwe: emirimu gyabwe mirimu gya butali butuukirivu, n'ekikolwa eky'ekyejo kiri mu ngalo zaabwe.
7 Ebigere byabwe bidduka mbiro okugoberera obubi, era banguya okuyiwa omusaayi ogutaliiko musango: ebirowoozo byabwe birowoozo bya butali butuukirivu; okuzika n'okuzikirizibwa kuba mu makubo gaabwe.
8 Ekkubo ery'emirembe tebalimanyi; so mu magenda gaabwe temuli musango: beekubidde amakubo amakyamu; buli atambulira omwo tamanyi mirembe.
9 Omusango kyeguva gutubeera ewala, so n'obutuukirivu tebututuukako: tusuubira omusana, naye ne tulaba kizikiza; tusuubira okumasamasa naye ne tutambulira mu kifu.
10 Tuwammanta ekisenge ng'abazibe b'amaaso, weewaawo, tuwammanta ng'abo abatalina maaso twesitala mu ttuntu ng'ekiro; mu abo abalina amaanyi tuliŋŋanga abafu.
11 Fenna tuwuluguma ng'eddubu, ne tuwuubaala nnyo nga bukaamukuukulu: tusuubira omusango naye nga tewali; tusuubira obulokozi, naye butuli wala.
12 Kubanga okusobya kwaffe kweyongedde mu maaso go, n'ebibi byaffe be bajulirwa gye tuli: kubanga okusobya kwaffe kuli naffe, n’obutali butuukirivu bwaffe nabwo tubumanyi:
13 nga tusobya era nga twegaana Mukama, era nga tukyuka obutagoberera Katonda waffe, nga twogera eby'okujooga n’eby'okujeema, nga tugunja ebigambo eby'obulimba era nga tubyogera okuva mu mutima.
14 N'omusango gukyusibwa okudda ennyuma, n'obutuukirivu buyimirira wala: kubanga amazima gagwiridde mu luguudo, so n'obugolokofu tebuyinza kuyingira.
15 Weewaawo, amazima gabuze; n'oyo ava mu bubi yeefuula munyago: Mukama n'akiraba n'anyiiga obutabaawo musango.
16 N'alaba nga tewali muntu, ne yeewuunya obutabaawo muwolereza: omukono gwe ye kyegwava gumuleetera obulokozi; n'obutuukirivu bwe bwe bwamuwanirira.
17 N'ayambala obutuukirivu ng'eky'omu kifuba, n'enkuufiira ey'obulokozi ku mutwe gwe; n'ayambala engoye ez'okuwalana eggwanga okuba ebyambalo, n'ayambazibwa obunyiikivu ng'omunagiro.
18 Ng'ebikolwa byabwe bwe biriba, bw'atyo bw'alisasula, abamukyawa alibasasula ekiruyi, abamukyawa alibasasula empeera; alisasula ebizinga empeera.
19 Kale balitya erinnya lya Mukama okuva ebugwanjuba, n’ekitiibwa kye okuva ebuvanjuba: kubanga alijja ng'omugga ogukulukuta n'amaanyi, ogutwalibwa n'omukka gwa Mukama.
20 Era omununuzi alijja e Sayuuni n'eri abo abakyuka okuva mu kusobya mu Yakobo, bw'ayogera Mukama.
21 Nange eno y'endagaano yange gye ndagaana nabo, bw'ayogera Mukama: omwoyo gwange oguli ku ggwe n'ebigambo byange bye ntadde mu kamwa ko tebiivenga mu kamwa ko newakubadde mu kamwa k'ezzadde lyo newakubadde mu kamwa k'ezzadde ly'ezzadde lyo, bw'ayogera Mukama, okusooka kaakano n'emirembe n'emirembe.


text:
Essuula 4
1 Nkukuutirira mu maaso ga Katonda ne Kristo Yesu, alisalira omusango abalamu n'abafu, era n'olw'okulabika kwe n'obwakabaka bwe;
2 buuliranga ekigambo; kubiririzanga mu bbanga erisaaniramu n’eritasaaniramu; weranga, nenyanga, buuliriranga n'okugumiikiriza kwonna n'okuyigiriza.
3 Kubanga ebiro birijja lwe batalikkiriza kuwulira kuyigiriza kwa bulamu; naye, amatu nga gabasiiwa, balikuŋŋaanya abayigiriza ng'okwegomba kwabwe bo bwe kuli;
4 baliziba amatu okulekanga amazima, balikyama okugobereranga enfumo obufumo.
5 Naye ggwe tamiirukukanga mu byonna, bonaabonanga, kolanga omulimu ogw'omubuulizi w'enjiri, tuukirizanga okuweereza kwo.
6 Kubanga nze kaakano nfukibwa, n'ebiro eby'okuteebwa kwange bituuse.
7 Nnwanye okulwana okulungi, olugendo ndutuusizza, okukkiriza nkukuumye:
8 ekisigaddeyo, enterekeddwa engule ey'obutuukirivu Mukama waffe gy'alimpeera ku lunaku luli, asala emisango egy'ensonga: so si nze nzekka naye era ne bonna abaagala okulabika kwe.
9 Fuba okujja gye ndi mangu:
10 kubanga Dema yandekawo, ng'ayagala emirembe egya kaakano, n'agenda e Ssessaloniika; Kulesuke e Ggalatiya, Tito e Dalumatiya.
11 Lukka ye ali awamu nange yekka. Twala Makko, omuleete wamu naawe; kubanga angasa olw'okuweereza.
12 Naye Tukiko nnamutuma mu Efeso.
13 Ekyambalo kye nnaleka mu Tulowa ewa Kappo, bw'oliba ng'ojja, kireete, n'ebitabo, naye, okusinga, biri eby'amaliba.
14 Alegezanda omuweesi w'ebikomo yankola obubi bungi: Mukama waffe alimusasula ng'ebikolwa bye bwe byali:
15 oyo naawe omwekuumanga; kubanga yaziyiza nnyo ebigambo byaffe.
16 Mu kuwoza kwange okw'olubereberye siwali eyannyamba, naye bonna banjabulira: nsaba baleme okukibalirwa.
17 Naye Mukama waffe yayimirira kumpi nange, n’ampa amaanyi; nze ndyoke ntuukirize kye mbuulira, era ab'amawanga bonna balyoke bawulire: ne ndokoka mu kamwa k'empologoma.
18 Mukama waffe anandokolanga mu buli kikolwa ekibi, era anankuumanga okutuusa ku bwakabaka bwe obw'omu ggulu: aweebwenga ekitiibwa emirembe n'emirembe. Amiina.
19 Lamusa Pulisika ne Akula, n'ennyumba ya Onesifolo.
20 Erasuto yabeera mu Kkolinso: naye Tulofiimo nnamuleka mu Mireeto ng'alwadde.
21 Fuba okujja ebiro by'empewo nga tebinnatuuka. Ewubulo akulamusizza, ne Pudente, ne Lino, ne Kulawudiya, n'ab'oluganda bonna.
22 Mukama waffe abeerenga n'omwoyo gwo. Ekisa kibeerenga nammwe.


text:
Oruganikyo 38: Entasi 12
DORA ebijuma ebi abasaija abo bahimbire. Dora omugimba gw’omuzabibu ogu bahimbire. Nikitwarra abasaija babiri kugwetwekera ha muti. Kandi dora ebijuma by’omutini hamu n’omukoma mahanga. Ebijuma binu byoona ebirungi birugire nkaha? Kuruga omunsi ya Kanani. Ijuka Kanani nuho Iburahimu, Isaka na Yakobo baikaraga. Habw’enjara ey’amaani eyagwire ekahambiriza Yakobo n’amaka ge kufurukira Misiri. Hanyuma y’emyaka 216, hati Musa ayebembiire Abaisareri kubagarrayo omu Kanani. Baali bahikire omukiikaro ekirukwetwa Kadesi ekiri omu irungu.
Abantu abaikaraga omu Kanani baali babi muno. Musa akatuma entasi 12 n’okubaragira ati: ‘Mwetegereze bantu baingaha abarukwikaramu, nceke rundi b’amaani. Mumanye itaka obu liraba ly’orwezo, mugumye ngu nimuleta ebijuma by’omu nsi egyo.’
Entasi obu zagarukire Kadesi, bagambira Musa: ‘Ensi nungi muno.’ Kugumya ekibagambire bakoleka Musa ebijuma. Baitu entasi 10 bakagamba bati: ‘Abantu baaho b’amaani muno kandi bakooto muno. Obuturalengaho kutwara ensi yabu, itwena nibaija kutwita batumaleho.’
Abaisareri bakatiina muno obu bahuliire ekyo; nukwo bagamba ngu ‘kyakukizire kakuba twaferire omu Misiri mukikaro ky’okufera omu irungu.’ Bakongeraho nibagamba bati: ‘Nitwija kwitirwa omubulemu, abakazi n’abaana baitu bahambwe. Nahabwekyo katwekomere omwebembezi ondi mukiikaro kya Musa tugarukeyo mu Misiri!’
Baitu entasi ibiri, bo baali nibesigira kimu Yahwe, kandi bakalengaho kuculeza abantu. Amabara gabu nigo Yosuha na Kalebu. Bakabagambira bati: ‘Mutatiina. Yahwe ali naitwe. Nikija kwanguha kutwara ensi.’ Baitu abantu batahurre. Abantu bakagonza n’okwita Yosuha na Kalebu.
Kinu kikabihiza muno Yahwe nukwo yagambira Musa ati: ‘Busaho muntu wena kuruga ha myaka 20 ey’obukuru alitaha omu nsi ya Kanani. Bakarora eby’amahano ebi nakozire omu Misiri n’omu irungu, baitu tibakunyesiga. Nahabwekyo nibaija kwandaara omu irungu kumara emyaka 40 okuhikya omuntu asembayo obwalifa. Yosuha na Kalebu bonka nibo balitaaha omunsi ya Kanani’
Okubara 13:1-33; 14:1-38.
Ebikaguzo
- Kiki ekyokurora ha mugimba ogw’omuzabibbu oguli omu kisisani, kandi gukaruga nkaha?
- Habwaki Musa yatumire entasi 12 om unsi ya Kanani?
- Kiki entasi ikumi eki zagambire obu bagarukire hali Musa?
- Entasi ibiri zikoleka zita obwesigwa mu Yahwe, kandi amabara gabu nigo gahat baha?
- Habwaki Yahwe yabihirwe, kandi akagambira ki Musa?
Ebikaguzo ebindi
- Soma Okubara 13:1-33.
Ni baaha abakomerwe okugenda okutata ensi, kandi mugisa ki ogu bakaba baine? (Kubar. 13:2, 3, 18-20)
Habwaki endora y’ebintu eya Yosuha na Kalebu ekaba y’embaganiza kuruga aha y’entasi ezindi, kandi kinu nikitwegesa ki? (Kubar. 13:28-30; Mat. 17:20; 2 Kol. 5:7)
- Soma Okubara 14:1-38.
Kuhabura ki okurukukwata ha kutontorromera abakwenda ba Yahwe ab’omu nsi okutwine kuteeka ha mutima? (Kubar. 14:2, 3, 27; Mat. 25:40, 45; 1 Kol. 10:10)
Okubara 14:24 nirwoleka ruta nkokuYahwe arukufayo ha buli muheereza we? (1 Bakam. 19:18; Nfu. 15:3)


text:
Olugero 108: Mu Kkubo Erigenda e Ddamasiko
OYO agalamidde wansi omumanyi? Ye Sawulo. Jjukira, ye yakuuma amakooti g’abasajja abaakuba Suteefano amayinja. Laba ekitangaala eky’amaanyi! Kiki ekigenda mu maaso?
Oluvannyuma lw’okuttibwa kwa Suteefano, Sawulo yenyigira mu kunoonya abagoberezi ba Yesu okubayigganya. Agenda nnyumba ku nnyumba n’abakwata n’abasuula mu kkomera. Abayigirizwa bangi baddukira mu bibuga ebirala ne balangiririra eyo “amawulire amalungi.” Naye Sawulo agenda mu bibuga ebirala okunoonya abagoberezi ba Yesu. Kati agenda e Ddamasiko. Naye ng’ali mu kkubo, kino kye kintu ekyewuunyisa ekibaawo:
Amangu ago ekitangaala okuva mu ggulu kyaka awali Sawulo. Agwa wansi, nga bwe tulaba awo. Awo eddoboozi ne ligamba: ‘Sawulo, Sawulo! Lwaki onjigganya?’ Abasajja abali ne Sawulo balaba ekitangaala era ne bawulira n’eddoboozi, naye tebategeera byogerwa.
‘Ggwe ani, Mukama wange?’ bw’atyo Sawulo bw’abuuza.
‘Nze Yesu, gw’oyigganya,’ eddoboozi bwe lityo bwe ligamba. Yesu ayogera bw’ati kubanga Sawulo bw’ayigganya abagoberezi ba Yesu, Yesu awulira nga abayigganya ye kennyini.
Sawulo kati abuuza: ‘Nkole ki, Mukama wange?’
‘Yimuka ogende e Ddamasiko,’ bw’atyo Yesu bw’agamba. ‘Eyo ojja kugambibwa ky’oteekwa okukola.’ Sawulo bw’ayimuka n’agezaako okuzibula amaaso, talina ky’alaba. Amaaso ge gazibye! N’olwekyo abasajja abali naye bamukwata ku mukono ne bamutwala e Ddamasiko.
Kati Yesu ayogera n’omu ku bayigirizwa be mu Ddamasiko, ng’agamba: ‘Ananiya, yimuka. Genda mu kkubo eriyitibwa Eggolokofu. Mu nnyumba ya Yuda buuza omusajja ayitibwa Sawulo. Mmulonze okubeera omuweereza wange ow’enjawulo.’
Ananiya akola kye bamugambye. Bw’asisinkana Sawulo, amuteekako emikono n’amugamba: ‘Mukama waffe antumye oddemu okulaba era ojjuzibwe omwoyo omutukuvu.’ Amangu ago ekintu ekiringa amagamba g’ekyennyanja kiva ku maaso ga Sawulo, era n’addamu okulaba.
Sawulo akozesebwa mu ngeri ey’ekitalo okubuulira abantu ab’amawanga mangi. Afuuka omutume Pawulo, gwe tujja okuyigako ennyo oluvannyuma. Naye ka tusooke tulabe Katonda ky’atuma Peetero okukola.
Ebikolwa 8:1-4; 9:1-20; 22:6-16; 26:8-20.
Ebibuuzo
- Oluvannyuma lw’okuttibwa kwa Suteefano Sawulo akola ki?
- Sawulo bw’aba ali mu kkubo eridda e Ddamasiko, kintu ki ekyewuunyisa ekibaawo?
- Kiki Yesu ky’agamba Sawulo okukola?
- Biragiro ki Yesu by’awa Ananiya, era Sawulo addamu atya okulaba?
- Sawulo afuna linnya ki, era akozesebwa mu ngeri ki?
Ebibuuzo ebyongerezeddwako
- Soma Ebikolwa 8:1-4.
Okuyigganyizibwa okwabalukawo eri ekibiina Ekikristaayo ekyali kyakatandikawo kwasobozesa kutya Obukristaayo okusaasaana, era mbeera ki efaananako eyo eriwo leero? (Bik. 8:4; Is. 54:17)
- Soma Ebikolwa 9:1-20.
Mulimu ki ogwali guzingiramu ebintu bisatu Yesu gwe yali ategese okuwa Sawulo? (Bik. 9:15; 13:5; 26:1; 27:24; Bar. 11:13)
- Soma Ebikolwa 22:6-16.
Tuyinza tutya okubeera nga Ananiya, era lwaki ekyo kikulu? (Bik. 22:12; 1 Tim. 3:7; 1 Peet. 1:14-16; 2:12)
- Soma Ebikolwa 26:8-20.
Sawulo okukyuka n’afuuka Omukristaayo kizzaamu kitya amaanyi abo abalina munnaabwe mu bufumbo atali mukkiriza? (Bik. 26:11; 1 Tim. 1:14-16; 2 Tim. 4:2; 1 Peet. 3:1-3)


text:
Essomo 8
Lwaki Katonda Akyaleseewo Obubi n’Okubonaabona?
1. Obubi bwatandika butya?
Obubi bwatandikawo ku nsi Sitaani lwe yasooka okwogera eby’obulimba. Mu kusooka, Sitaani yali malayika mulungi, naye “teyanywerera mu mazima.” (Yokaana 8:44) Yayagala bamusinze so nga Katonda yekka y’agwanidde okusinzibwa. N’ekyaddirira, yalimbalimba Kaawa, n’amuleetera okumugondera mu kifo ky’okugondera Katonda. Adamu yeegatta ku Kaawa mu kujeemera Katonda. Ekyo Adamu kye yasalawo okukola kyaviirako abantu okubonaabona n’okufa.
Sitaani bwe yasendasenda Kaawa okujeemera Katonda, eyo ye yali entandikwa y’okujeemera obufuzi bwa Katonda. Abantu abasinga obungi beegasse ku Sitaani mu kuwakanya obufuzi bwa Katonda. Bwe kityo, Sitaani yafuuka “omufuzi w’ensi.”
2. Katonda bye yatonda byaliko ekikyamu kyonna?
Buli kimu Katonda kye yakola tekyaliko kikyamu kyonna. Abantu ne bamalayika Katonda be yatonda baali basobola okumugondera. (Ekyamateeka 32:4, 5) Katonda yatutonda nga tulina eddembe okusalawo okukola ekirungi oba ekibi. Eddembe eryo lituwa akakisa okulaga nti twagala Katonda.
3. Lwaki Katonda akyalesseewo okubonaabona?
Lwaki Yakuwa akyalesseewo abo abajeemera obufuzi bwe? Akyabalesseewo okulaga nti obufuzi bwe bwokka bwe busobola okufuga abantu mu ngeri ematiza. (Omubuulizi 7:29; 8:9) Era ekyo kyeyolese bulungi mu myaka 6000 abantu gye bamaze nga beefuga. Abafuzi b’ensi balemereddwa okumalawo entalo, obumenyi bw’amateeka, obutali bwenkanya, n’endwadde.
Obutafaananako bufuzi bw’abantu, obufuzi bwa Katonda buganyula abo ababukkiriza. (Isaaya 48:17, 18) Yakuwa ali kumpi okuggyawo obufuzi bw’abantu bwonna. Abo bokka abakkiriza okufugibwa Katonda be bajja okubeera ku nsi.
4. Obugumiikiriza bwa Katonda butusobozesa kukola ki?
Sitaani yagamba nti abantu baweereza Yakuwa olw’okuba balina kye bamufunako. Wandyagadde okulaga nti ekyo si kituufu? Osobola okukiraga kubanga obugumiikiriza bwa Katonda butusobozesa okukyoleka obanga nga twagala okufugibwa Katonda oba bantu. Ekyo kye tuba tusazeewo kyeyolekera mu ngeri gye tweyisaamu.
5. Tuyinza tutya okulaga nti Katonda ye Mufuzi waffe?
Tukiraga nti Katonda ye Mufuzi waffe bwe tusalawo okuba mu ddiini ey’amazima egoberera Ekigambo kya Katonda Bayibuli. (Yokaana 4:23) Tulaga nti tetwagala kufugibwa Sitaani nga twewala eby’obufuzi n’entalo, nga Yesu bwe yakola.
Sitaani akozesa obuyinza bwe okutumbula ebikolwa eby’obuseegu n’emize emirala. Bwe twewala ebintu ng’ebyo, abamu ku mikwano gyaffe n’ab’eŋŋanda zaffe bayinza okutusekerera n’okutuyigganya. (1 Peetero 4:3, 4) N’olwekyo tulina okusalawo kye tunaakola. Tunaakolagana n’abantu abaagala Katonda? Tunaagondera amateeka Katonda g’atuwa olw’obulungi bwaffe? Bwe tukola tutyo, tulaga nti Sitaani yalimba bwe yagamba nti tewali n’omu asobola okugondera Katonda ng’ali mu buzibu.
Olw’okuba Katonda ayagala nnyo abantu, ajja kuggyawo ebintu ebibi n’okubonaabona. Abo abakkiriza ekyo bajja kubeera ku nsi emirembe gyonna.


text:
1 Bassekabaka
Chapter 10
1 Awo kabaka omukazi w’e Seeba bwe yawulira ettutumo lya Sulemaani olw'erinnya lya Mukama, n'ajja okumukema n'ebibuuzibwa ebizibu.
2 N'ajja e Yerusaalemi ng'alina abaddu bangi nnyo n'eŋŋamira ezeetisse eby'akaloosa n'ezaabu nnyingi nnyo n'amayinja ag'omuwendo omungi; awo bwe yajja eri Sulemaani, n'ateesa naye ebyo byonna ebyali mu mutima gwe.
3 Awo Sulemaani n'amutegeeza byonna bye yamubuuza: tewaali kintu ekyakwekebwa kabaka ky'ataamutegeeza.
4 Awo kabaka omukazi w'e Seeba bwe yamala okulaba amagezi gonna aga Sulemaani n'ennyumba gye yazimba,
5 n'emmere ey'oku mmeeza ye n'okutuula kw'abaddu be n'okuweereza kw'abaweereza be n'ebyambalo byabwe n'abasenero be n'olutindo lwe lwe yalinnyirangako okugenda mu nnyumba ya Mukama; kale nga temukyasigadde mwoyo mu ye.
6 N'agamba kabaka nti Ekigambo kye nnawulirira mu nsi yange kyali kya mazima eky'ebikolwa byo n'amagezi go.
7 Era naye sakkiriza bigambo ebyo okutuusa lwe najja amaaso gange ne gakiraba: era, laba, saabuulirwa kitundu: amagezi go n'omukisa gwo bisinga ettutumo lye nnawulira.
8 Abasajja bo balina omukisa, abaddu bo bano balina omukisa, abayimirira mu maaso go ennaku zonna ne bawulira amagezi go.
9 Mukama Katonda wo yeebazibwe akusanyukira okukuteeka ku ntebe ya Isiraeri: kubanga Mukama yayagala Isiraeri emirembe gyonna, kyeyava akufuula kabaka okukola eby'ensonga n'eby'obutuukirivu.
10 Awo n'awa kabaka zaabu talanta kikumi mu abiri, n'eby'akaloosa bingi nnyo nnyini n'amayinja ag'omuwendo omungi: tewajja lwa kubiri bya kaloosa bingi ebyenkanidde awo ng'ebyo kabaka omukazi w'e Seeba bye yawa kabaka Sulemaani.
11 Era n'empingu ya Kiramu eyaleeta zaabu okuva e Ofiri, n'eggya e Ofiri emitoogo mingi nnyo n'amayinja ag'omuwendo omungi.
12 Kabaka n'afuula emitoogo empagi z'ennyumba ya Mukama n'ennyumba ya kabaka, n'ennanga n'entongooli z'abayimbi: tewajja mitoogo egifaanana bwe gityo so tegyalabika ne leero.
13 Awo kabaka Sulemaani n'awa kabaka omukazi w'e Seeba byonna bye yayagala, buli kye yasaba kyonna, obutassaako ebyo Sulemaani bye yamuwa olw'ekisa kye ekya kabaka. Awo n'akyuka n'addayo mu nsi ye ye, ye n'abaddu be.
14 Era ezaabu eyajja eri Sulemaani mu mwaka ogumu obuzito bwayo bwali talanta lukaaga mu nkaaga mu mukaaga,
15 obutassaako eyo abasuubuzi gye baaleetanga n'abatunzi gye baatundanga ne bakabaka bonna ab'eggwanga ettabule n'abakulu b'ensi.
16 Era kabaka Sulemaani n'aweesa obugabo bikumi bibiri bwa zaabu mpeese: buli kagabo n'akawaako sekeri za zaabu lukaaga.
17 N'akola engabo ebikumi bisatu bya zaabu mpeese; buli ngabo n'agiwaako laateri ssatu: kabaka n'azitereka mu nnyumba ey'ekibira kya Lebanooni.
18 Era kabaka n'akola entebe ey'obwakabaka ennene ya masanga n'agibikkako zaabu nnungi nnyo nnyini.
19 Entebe yaliko amadaala mukaaga, era entebe waggulu waayo yali nneekulunguivu ennyuma; era yaliko emikono eruuyi n'eruuyi awatuulibwa, n'empologoma bbiri nga ziyimiridde ku mabbali g'emikono.
20 N'empologoma kkumi na bbiri zaayimirira eruuyi n'eruuyi ku madaala omukaaga tewaali eyakolebwa mu bwakabaka bwonna okugifaanana.
21 Era ebintu byonna ebya kabaka Sulemaani eby'okunyweramu byali bya zaabu, n'ebintu byonna eby'omu nnyumba ey'ekibira kya Lebanooni byali bya zaabu nnongoofu: tewaali bya ffeeza; teyalowoozebwa nga kintu ku mirembe gya Sulemaani;
22 Kubanga kabaka yalina ku nnyanja empingu eya malikebu ey'e Talusiisi wamu n'empingu ya Kiramu; empingu ey'e Talusiisi yajjanga mulundi gumu buli myaka esatu ng'ereeta zaabu n'effeeza, amasanga n'enkobe ne bamuzinge.
23 Awo kabaka Sulemaani n'asinga bakabaka bonna ab'ensi obugagga n'amagezi.
24 Ensi yonna ne banoonya amaaso ga Sulemaani okuwulira amagezi ge, Katonda ge yali atadde mu mutima gwe.
25 Ne baleeta buli muntu ekirabo kye, ebintu ebya ffeeza n'ebintu ebya zaabu n'ebyambalo n'ebyokulwanyisa n'eby'akaloosa, embalaasi n'ennyumbu, ebyasalibwa ebya buli mwaka.
26 Sulemaani n'akuŋŋaanya amagaali n'abasajja abeebagala embalaasi; era yalina amagaali lukumi mu ebikumi bina n'abasajja abeebagala embalaasi kakumi mu enkumi bbiri be yateeka mu bibuga eby'amagaali n'awaali kabaka e Yerusaalemi.
27 Kabaka n'afuula ffeeza okuba ng'amayinja mu Yerusaalemi, n'emivule n'agifuula okuba ng'emisukomooli egiri mu biwonvu olw'obungi.
28 N'embalaasi Sulemaani ze yalina zaggibwa mu Misiri: n'abasuubuzi ba kabaka ne baziweebwanga bisibo, buli kisibo n'omuwendo gwakyo.
29 Era eggaali lyalinnyanga nga liva mu Misiri nga lijjirira sekeri lukaaga eza ffeeza, n'embalaasi ng'ejjirira kikumi mu ataano; era bakabaka bonna ab'Abakiiti bwe batyo ne bakabaka ab'e Busuuli, baaziggyangamu mu mukono gwabwe.


text:
SUPREME Mufti wa Uganda Sheikh Zubairi Kayongo asabye Bannayuganda abali mu nsi z’ebweru okwewala ebikolwa ebyo butuuju bye yagambye nti bivumaganya Uganda n'abakubiriza n'okwongera okubeera obumu wamu n'okwagala ennyo ensi yaabwe Uganda.
Mufti Kayongo bino yabyogeredde ku Radio Uganda e Boston mwe yeetabidde mu kukubaganya ebirowoozo ku ddiini y’Ekisiraamu wamu n’abawuliriza okuva mu mawanga ag’enjawulo.Yawanjagidde Abasiraamu bonna gye bali okubeera obumu kibayambe okunyweza omusingi gw’eddiini yaabwe.
Kayongo yasiimye Abasiraamu be yasadde nabo mu muzikiti gw’omu Waltham olw’obumu bwe balina, era n'abasaba okwongera okolagana n’abantu be batafaanaganya ddiini n’eggwanga.
Yabakubirizza Abasiraamu okussa amaanyi mu kwagazisa abaana baabwe eddiini, wamu n'ennono z’amawanga gaabwe.
“Abaana mubalage ekkubo ettuufu mu nzikiriza y’Obusiraamu kibayambe okutambulira mu kitangaala n’okuzimba eddiini y’Obusiraamu,” Kayongo bwe yabakuutidde.
Yasiimye abaddukanya Radio Uganda e Boston olw’okussaawo pulogulamu eyigiriza Abasiraamu kye yagambye nti kibayamba okumanya n’okubeera obumu mu ddiini yaabwe. Era yeebazizza akulira pulogulaamu ku Leediyo eno, Geoffrey Kateregga olw’okumukkiriza okubaako by'ategeeza Bannayuganda.
Ate ye pulezidenti wa Uganda American Muslim Association (UAMA), Sheik Abdul Ddumba yategeezeza nti balina entegeka y’okutandikawo pulojekiti ez'enjawulo ezisobola okubayamba mu bizibu nga; okuzza ku butaka ababeera bafudde , era n'ategeeza nti baatandika n’okusomesa abaana eddiini ku musingi kwe babaweera amabaluwa.
Ddumba yagambye nti kino bakituukiriza nga beegattira mu ssuula nnya (4) eza UAMA okuva mu masaza ag’enjawulo mu America.
Yategeezezza nti ekibina kibayambye okukuuma amaka gaabwe mu mirembe n'akubiriza buli Musiraamu waali mu America, UAMA emuwuliriza era n’okulaba ng'ali bulungi.
Mufit Kayongo okujja mu Boston yasookedde mu ssaza ly’e Washingto DC , n'adda e Maryland.